text:
KAPITULO 116
Nangisuro iti Kinapakumbaba iti Maudi a Paskua
MATEO 26:20 MARCOS 14:17 LUCAS 22:14-18 JUAN 13:1-17
MAUDI A PASKUA A SELEBRARAN NI JESUS A KADUA DAGITI APOSTOLNA
NANGISURO ITI LEKSION BABAEN TI PANANGBUGGONA ITI SAKA DAGITI APOSTOL
Imbaon ni Jesus da Pedro ken Juan ket nakasangpetdan idiay Jerusalem tapno agsaganada para iti Paskua. Simmaruno idi agangay ni Jesus ken ti 10 pay nga apostol. Malem idin, ket lumlumneken ti init idi sumalog ni Jesus ken dagiti kakaduana manipud Bantay Dagiti Olibo. Daytoyen ti maudi nga aldaw a matannawagan ni Jesus ti aglawlaw manipud iti bantay agingga iti panagungarna.
Di nagbayag, nakadanondan iti siudad ket mapandan iti balay a pangselebraranda iti Paskua. Immulida a napan iti dakkel a makinngato a kuarto. Nakitada a nakasaganan ti amin para iti pannanganda. Sinegseggaan ni Jesus daytoy nga okasion, ta kinunana: “Inur-urayko a dumteng daytoy a Paskua tapno makipanganak kadakayo sakbay nga agsagabaak.”—Lucas 22:15.
Adu a tawen sakbayna, nagbalin a kaugalian ti panangipasa iti adu a kopa nga adda arakna kadagiti mangselebrar iti Paskua. Ngem ita, idi inawat ni Jesus ti maysa kadagiti kopa, nagyaman ket kinunana: “Alaenyo daytoy ken ipasayo iti tunggal maysa, ta ibagak kadakayo a diakto uminumen iti arak agingga nga umay ti Pagarian ti Dios.” (Lucas 22:17, 18) Maawatanda koma a dandanin ti ipapatayna.
Bayat ti pannangan iti Paskua, adda naidumduma a napasamak. Timmakder ni Jesus, inuksobna ti makinruar a badona, ken nangala iti tualia. Kalpasanna, binukbokanna iti danum ti palanggana nga adda iti asidegna. Gagangay a ti mangsangaili ti mangbuggo iti saka dagiti bisita, a mabalin a babaen ti maysa nga adipen. (Lucas 7:44) Ngem awan ti mangsangaili iti daytoy a gundaway, isu a ni Jesus ti nangbuggo kadagiti saka dagiti apostol. Mabalin nga inaramid koma dayta ti maysa kadagiti apostol, ngem awan ti nangaramid iti dayta. Gapu kadi ta adda pay laeng panagsasalisalda? Aniaman ti makagapu, nabainanda idi binugguan ni Jesus dagiti sakada.
Idi bugguan ni Jesus ti saka ni Pedro, nagkedked ket kinunana: “Diak ipalubos a bugguam dagiti sakak.” Kinuna ni Jesus: “No saanko a bugguan, saanmo a mabalin ti makikadua kaniak.” Imbaga ni Pedro a nagpakaasi pay: “Apo, saan laeng ngarud a dagiti sakak ti bugguam no di ket dagiti pay imak ken ti ulok.” Mabalin a nasdaaw iti sungbat ni Jesus: “Ti nagdigus ket nadalusen. Dagiti laeng sakana ti masapul a bugguan. Nadaluskayon, ngem saan a dakayo amin.”—Juan 13:8-10.
Binugguan ni Jesus ti saka ti 12 nga adalan, agraman ti saka ni Judas Iscariote. Idi insuot manen ni Jesus ti makinruar a badona ken simmango iti lamisaan, insaludsodna: “Ammoyo kadi no apay nga inaramidko daytoy kadakayo? Awagandak iti ‘Mannursuro’ ken ‘Apo,’ ket umisokayo ta kastaak. Gapuna, no siak nga Apo ken Mannursuro ket binugguak dagiti sakayo, masapul a bugguanyo met dagiti saka ti maysa ken maysa. Inikkankayo iti pagtuladan tapno aramidenyo met ti inaramidko. Kinapudnona, saan a natantan-ok ti adipen ngem ti apona, saan met a natantan-ok ti naibaon ngem ti nangibaon kenkuana. Ita ta ammoyon dagitoy, naragsakkayo no aramidenyo.”—Juan 13:12-17.
Nagsayaat dayta a leksion ti kinapakumbaba! Saan koma a tarigagayan dagiti pasurot ni Jesus ti umuna a saad, a panunotenda nga importanteda ken masapul a pagserbian. Imbes ketdi, masapul a surotenda ti ulidan ni Jesus, saan a babaen ti kanayon a panangbuggo iti saka, no di ket babaen ti situtulok ken sipapakumbaba a panagserbi iti sabsabali nga awan ti idumdumana.


c: text/html

text:
Isuroyo Dagiti Annakyo
Ni Jehoas Pinanawanna ni Jehova Gapu Kadagiti Dakes a Kakadua
NARIRIBUK idi ti Jerusalem, ti siudad nga ayan ti templo ti Dios. Kalkalpas laeng ti pannakapapatay ni Ari Ocozias. Di pay ketdi nakappapati ti inaramid ni nanangna nga Athalia. Impapatayna dagiti annak a lallaki ni Ocozias—dagiti mismo nga apokona! Ammom kadi no apay?— * Tapno isu ti agturay imbes a maysa kadagiti apokona.
Ngem adda apoko ni Athalia a saan a napapatay, ti maladaga a ni Jehoas. Saan nga ammo dayta ni Athalia. Kayatmo kadi a maammuan no apay?— Bueno, ti ubing ket adda ikitna nga agnagan iti Jehoseba, a nangilemmeng kenkuana iti templo ti Dios. Naaramidanna dayta gapu ta asawana ti Nangato a Padi a ni Jehoiada. Isu a siniguradoda a dua a natalged ni Jehoas.
Innem a tawen nga inlemmengda ni Jehoas iti templo. Sadiay a nasursuruan maipapan ken Jehova a Dios ken iti linlintegna. Idi piton ti tawen ti ubing, nagtignay ni Jehoiada tapno pagbalinenna nga ari ni Jehoas. Kayatmo kadi a maammuan no kasano nga inaramid dayta ni Jehoiada ken no ania ti napasamak iti nadangkes a reyna a ni Athalia, ti lola ni Jehoas?—
Bueno, sililimed a pinaayaban ni Jehoiada dagiti nalalaing a guardia dagiti ari ti Jerusalem idi a tiempo. Imbagana kadakuada no kasano nga inispalda ken baketna ti anak ni Ari Ocozias. Kalpasanna, ni Jehoiada impakitana ni Jehoas kadagiti guardia, ket nabigbigda nga isu ti maikari nga agturay. Ket nangaramidda iti maysa a plano.
Ni Jehoiada impakitana ni Jehoas kadagiti tattao sa kinoronaanna. Iti kasta, dagiti tattao “rinugianda a pagtipaten dagiti imada ket kinunada: ‘Agbiag koma ti ari!’” Dagiti guardia pinalawlawanda ni Jehoas tapno masalakniban. Idi nangngeg ni Athalia dayta a panagraragsak, nagal-alisto a rimmuar ket kimmontra. Ngem ni Jehoiada imbilinna kadagiti guardia a papatayenda ni Athalia.—2 Ar-ari 11:1-16.
Iti panagkunam, nagtultuloy ngata ni Jehoas a dimngeg kenni Jehoiada ken nagaramid iti umiso?— Wen, bayat a sibibiag ni Jehoiada. Sinigurado pay ketdi ni Jehoas a mangted dagiti tattao iti kuarta tapno matarimaan ti templo ti Dios, a binaybay-an ti amana a ni Ocozias, ken ti lolona a ni Jehoram. Ngem kitaentayo no ania ti napasamak idi natay ti Nangato a Padi a ni Jehoiada.—2 Ar-ari 12:1-16.
Agarup 40 ti tawen idin ni Jehoas. Imbes a nagtultuloy a nakikadua kadagiti agserserbi ken Jehova, nakigayyem kadagiti agdaydayaw iti didiosen. Ni Zacarias, nga anak ni Jehoiada, ti dinutokan ni Jehova kas padi idi a tiempo. Ania ngata ti inaramid ni Zacarias idi naammuanna dagiti dakes nga ar-aramiden ni Jehoas?—
Ni Zacarias kinunana ken Jehoas: “Agsipud ta binaybay-anyo ni Jehova, isu, kalpasanna, baybay-annakayto.” Nakapungtot ni Jehoas gapu kadagita a sasao ket imbilinna a maubor ni Zacarias agingga a matay. Agasem—ni Jehoas, a naispal manipud iti mammapatay, ti mismo a nangipapatay ken Zacarias!—2 Cronicas 24:1-3, 15-22.
Ania ti maadalmo iti daytoy a salaysay?— Siempre, ditay pulos kayat a tuladen ti dakes ken naulpit a ni Athalia. Imbes ketdi, rumbeng nga ayatentayo dagiti padatayo nga agdaydayaw ken uray dagiti kabusortayo, a kas iti insuro ni Jesus nga aramidentayo. (Mateo 5:44; Juan 13:34, 35) Ken laglagipentayo a no inrugitayo ti agaramid iti naimbag, a kas ken Jehoas, masapul nga itultuloytayo ti makigayyem kadagidiay agayat kenni Jehova ken mangparegta kadatayo nga agserbi kenkuana.
^ par. 3 No adda ubing a kaduayo nga agbasa, ti uged ket pammalagip nga agsardengkayo biit ken paregtaenyo nga iyebkasna ti kapanunotanna.

robotstxt: allowed

filter: keep


text:
October 31, 2012
BANNAWAG -- Nobiembre 12, 2012
SARITA
4 Dagiti Agbambaniaga iti Kangitingitan Dagiti Rabii
Reynaldo A. Duque
NOBELA
24 Apo Baboy Partylist (3)
Jose A. Bragado
28 Daga a Nakayanakan (30)
Juan Cabreros Laya
32 Operation Medalla Cartel (15)
Norberto D. Bumanglag, Jr.
DANIW
7 Tugot ken Inana
Freddie P. Masuli
30 Nanang
Cecilia Pacis Aribuabo
48 Tallo a Daniw
Jonathan B. Torricer
SALAYSAY
8 Gapu Ta Daytoy ti Linteg (61)
Hues Joven F. Costales (Ret.)
12 Padasem Bareng Mapagsikognaka ti Fertility Spring Idiay Lubuagan
Dionisio S. Bulong, Vilmer V. Viloria, ken Ramonchito Soriano
40 Wen, Kaka, Pagpasalun-at Met ti IMO Kadagiti Ayup
Reynaldo E. Andres
KOMIKS
17 Tres Muchos (78)
20 Aritosan (2)
22 Miks & Tiks
KOLUM
14 Okeyka, Apong!
16 Dear Doc
37 Kastoy, Kapid, Ditoy Hawaii
38 Ading Kosinera
39 TIPS
42 Padasem Daytoy, Kailian
PAGLINGLINGAYAN
44 Showbiz
46 Safety to the Next Follow, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
10 Agtutubo nga Ilokano Daytoy Napadayawan a Negosiante iti U.S.
15 Tao, Lugar, Pasamak
26 Siled ti Kararag
27 Inagawen ti Kompiuter ti Anakmo?
29 Textm8
31 Panagkusit iti Exam, Kasano a Malapdan?
34 Ay, Diak Kayaten a Kakuartuan Dayta!
35 Ti Gasatmo Ita a Lawas
42 Ammuem Pay Dagitoy
October 27, 2012
Payyo iti Ilocos Sur
PAYYO ITI ILOCOS SUR. Wen, saan laeng nga iti Ifugao ti pakasarakan iti payyo wenno rice terraces a namulaan iti pagay. Adda met iti Brgy. Lubnac, Suyo, Ilocos Sur. Maysa daytoy kadagiti ipagpampannakkel dagiti umili ditoy. Gagangay a pagay ti maimula no iti tiempo ti tudtudo, tabako met iti kalgaw a mamagbalin kadagitoy a talon a naberde iti sibubukel a tawen. (Ladawan: Dante Tacata/ Teksto: Mancielito S. Tacadena)
(Naipablaak iti Bannawag, Nobiembre 5, 2012 a bilang.)
Bawang, lasona, sukat ti tabako
Ginutigot ni Senador Mirriam Defensor-Santiago dagiti tobacco farmers nga agmulada laengen iti sabali tapno manayonan ti mapattapatta a P3,000 a maganar dagitoy iti tunggal tawen.
Kas kuna ni Santiago, nasaysayaat no lasona, bawang ken kamatis a nalaklaka a taraknen no idilig iti tabako ti imula laengen dagiti mannalon iti tabako, ta inaldaw met a maus-usar iti panagluto dagiti nakadamat a nateng.
Kuna ni Santiago a segun iti panagadal ni Prof. Solita Monsod iti UP, P3,000 laeng ti tinawen a magangganansia dagiti tobacco farmers. Innayon ni Santiago a nangidatag iti gakat a ti 15% iti maganar (iti Sin Tax Bill), mapan kadagiti mannalon a masursuruan nga agmula iti sabali kas iti bawang, lasona ken kamatis. Innayon pay ti senador a dakkel met ti maganansia iti taban (bell pepper), tarong ken paria, kas maibatay iti panagadal ni Monsod.
Inlawlawag pay ni Santiago a ti 85% iti maganar iti ”sin tax,” segun iti gakatna, mapan iti Philippine Health Insurance Corporation (PhilHealth), karaman dagiti mannalon.
Kunana a no bilang makapastrek ti gobierno iti P60-bilion iti tunggal tawen, mapan ti 85% porsiento iti universal health care, kas pangarigan, amin a Filipino ket mapagbalin a kameng ti PhilHealth; iti kasta, awanen ti gastuen dagiti pamilia a Filipino.
Kuna ni Santiago a napaneknekan iti nasao a panagadal a saan a pudno nga awanen ti ganaren dagiti mannalon iti tabako no bilang kumapsut ti industria iti tabako.
(Naipablaak iti Bannawag, Nobiembre 5, 2012 a bilang.)
Kappo, Kappokayo Dita!
KAPPO, KAPPOKAYO DITA! Dua a nagaget a babbalasitang a naayat a mangtultulong kadagiti nagannak kadakuada babaen ti panaglakoda iti tahong (kaaduanna a kappo ti awagna iti Ilokos) no kasta nga awan klaseda, iti merkado publiko ti ili ti Iguig, Cagayan. (Roy V. Aragon)
(Naipablaak iti Bannawag, Nobiembre 5, 2012 a bilang.)
Robot a titser, posible
Posible a maaddaan ti Filipinas kadagiti robot a titser.
Daytoy ti pammati ti Departamento ti Edukasion (DepEd) kalpasan a nakitulag iti Korean Ministry of Education, Science and Technology (MEST) nga aramidenda nga information and communication technology (ICT)-based classroom ti maysa a pagadalan iti Parañaque City.
Kas kuna ti DepEd, agserbi a pilot school ti Parañaque National High School (PNHS) ti maysa a 21st century school iti Filipinas.
Kinuna ni Education Secretary Armin Luistro a tangay addatayon iti Information Age ket no umdas ti ammo iti ICT, kasta met nga ad-adda a maisagana dagiti estudiante para iti masakbayan.
Iti tulag, aramiden ti DepEd ti curriculum design, dagiti masakupan ti teaching-learning ICT ken daytoy pay nga ICT management system idinto a dagiti kompiuter, dekoriente a blackboard ken ti ramit iti web, ipaay ti MEST.
Naammuan a no nasayaat ti resulta ti proyekto, maiwayat met daytoy kadagiti sabsabali pay nga eskuela iti pagilian.
(Naipablaak iti Bannawag, Nobiembre 5, 2012 a bilang.)
October 26, 2012
Bannawag -- Nobiembre 5, 2012
SARITA
4 Inang Baket
Mighty C. Rasing
NOBELA
16 Operation Medalla Cartel (14)
Norberto D. Bumanglag, Jr.
34 Daga a Nakayanakan (29)
Juan Cabreros Laya
38
Apo Baboy Partylist (2)
Jose A. Bragado
DANIW
48 Kandela
Junley L. Lazaga
SALAYSAY
8 Gapu Ta Daytoy ti Linteg (60)
Hues Joven F. Costales (Ret.)
12 Apay a Nasken nga Ikararagan Dagiti Pimmusay?
Fernando B. Sanchez
KOMIKS
27 Tres Muchos (77)
30 Aritosan (1)
32 Miks & Tiks
KOLUM
14 Okeyka, Apong!
19 Dear Doc
20 Padasem Daytoy, Kailian
37 TIPS
40 Ading Kosinera
43 Kastoy, Kapid, Ditoy
Hawaii
PAGLINGLINGAYAN
44 Showbiz
46 Deffective, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
7 Dios ti Agngina! (2)
10 Kayatmo a Makasursuro ti Anakmo nga Agbasa?
15 Tao, Lugar, Pasamak
18 Siled ti Kararag
35 Txtm8
36 Nasingsinged ti Anakmo iti Gayyemna Ngem Sika a Tatang Wenno Nanangna?
41 Ti Gasatmo Ita a Lawas
42 Ammuem Pay Dagitoy
October 24, 2012
Iti Maika-78 nga Anibersario ti Bannawag: Dios ti Agngina!
SAAN a panangbagkat iti bukod a tugaw ngem iti laksid dagiti adu a tubeng iti panagdur-asna koma, ti pay laeng lengguahetayo nga Ilokano ti addaan iti maysa kadagiti kadur-asan a literatura iti pagilian. Ken saan manen a panangbagkat iti bukod a tugaw no ibagatayo a dakkel ti naitulong ti Bannawag iti dayta a panagdur-as. Ket pagyamanantayo met daytoy iti panangsapsappuyot dagiti readers iti daytoy a magasin.
Nairanta laeng idi a para kadagiti Ilokano iti Amianan a Laud a Luzon, kasla nagkayamkam nga apuy iti kapan-awan iti kangitingit ti kalgaw ti panagramaram ti Bannawag. Nagkayamkam iti Cordillera, iti Tanap ti Cagayan, iti akin-amianan a paset ti Tengnga a Luzon, iti Metro Manila, Mindoro ken Mindanao, agraman sumagmamano a pagilian iti Southeast Asia, iti Hawaii, ken kadagiti pagilian a ‘yan ita dagiti Ilokano a pakairamanan payen ti Russia.
Dimteng ti Bannawag iti biag dagiti Ilokano idi 1934 babaen ti panangisingasing daydi Apo Magdaleno A. Abaya (Candon, I.S.). Agpapaay idi ni Abaya a kameng ti editorial ti Graphic magazine, maysa kadagiti linawas a magasin iti Ingles nga ipabpablaak ti Ramon Roces Publications nga adda ti opisinana iti Soler, Sta. Cruz, Manila. Ngem nagkedkedan daydi Don Ramon Roces, akinkukua ken publisher ti Graphic ken dadduma pay a magasin a kas iti Liwayway, Bisaya ken Hiligaynon, ti singasing ni Abaya ta kas kunana, iti kinakirmet dagiti Ilokano, ad-adu pay dagiti napatpateg a banag a gatangenna ngem ti maysa a magasin.
Ngem di naupay ni Abaya a nangidardarirag ken ni Don Ramon iti daytoy agingga iti inted ti naud-udi ti pammalubosna— iti kondision a pamadasan laeng dagiti umuna a bilang; a kalpasan ti maysa wenno dua a bulan nga awan ngatuan ti malakuan a kopia, isardengdanton.
Anian a ragsak ni Abaya ket dagus a nagsapul iti kakaduana a mangimaton iti magasin. Iti kamaudiananna, naallukoyna da Mauro Peña (Sarrat, Ilocos Norte) nga agbalin nga assistant editor; Francisco Fuentecilla (Zambales) a kas news editor; ken Benjamin Gray (Candon, I.S.) a kas proofreader. Ket naipasngay ti Bannawag.
Naaddaan ti umuna a bilang ti Bannawag iti 10,000 a kopia a napetsaan iti Nobiembre 3, 1934 a mailako iti 10 a sentimo ti kada kopia. Naklaat ni Don Ramon ta arigna apagkimat ti pannakailako ti Bannawag iti tunggal lawas nga iruruarna. Ngarud, nagtultuloyen ti pannakaipabpablaak ti Bannawag.
Ngem dimteng ti Maika-2 a Gubat iti Filipinas idi Disiembre 8, 1941. Kapilitan a naiserra pay laeng ti Ramon Roces Publications ket naisardeng met ti pannakaipablaak dagiti magasinna agraman ti Bannawag. Nagawid met dagiti kameng ti Bannawag kadagiti bukodda a probinsia.
Kalpasan ti gubat, idi 1945, pinaayaban ni Don Ramon ni Magdaleno Abaya tapno ituloyda nga ipablaak ti Bannawag. Ngem naala met idin a mangisuro iti Philippine Women’s University ket dina mapanawan ti panagisurona. Naidiaya ngarud ti takem ken ni Benjamin Gray, ti immuna a nagpaay a proofreader, ket idi Agosto 9, 1946, isun ti baro nga editor ti Bannawag. Bayat ti gubat, daksanggasat ta natay met ni Mauro Peña, ti kaunaan idi a nagpaay nga associate editor. Ni met Fuentecilla, agpapaay met idin nga advertising manager ti Women’s World, sabali pay a magasin iti Ingles ti Ramon Roces Publications.
Tapno mabukel ti baro nga editorial staff, inallukoy ni Gray ni Atty. Narciso F. Gapusan (Cauayan, Isabela) nga agpaay a managing editor, ni Anselmo Dacanay (La Union) a kas proofreader, ken ni Juan B. Quimba (Solano, Nueva Vizcaya) a kas news ken poetry editor.
Idi naglusulos ni Gray a kas editor idi Agosto 8, 1949 tapno agtrabaho iti maysa a korporasion ti gobierno, nadutokan ni Gapusan a baro nga editor; nagbalin met ni Quimba a news editor; ken naala ni David D. Campañano (Burgos, Ilocos Norte) a movie ken comics editor. Kinaykayat met ni Dacanay ti nagtalinaed a proofreader.
Iti panawen ni Gapusan a kas editor, addaan laeng ti Bannawag iti uppat a kameng. Ngem gapu ta adu ti agkidkiddaw a readers nga agipablaak koma ti Bannawag iti ad-adu a nobela ken sarita, kiniddaw ni Gapusan ti pannakanayon ti bilang ti staff a mangiggem iti benneg ti literatura. Isu nga idi 1953, nadutokan ni Nicolas Guerzon (Candon, Ilocos Sur) a kas literary editor.
Nagtalinaed ni Guerzon iti puestona iti uneg ti dua a tawen. Simmukat kenkuana ni Marcelino A. Foronda, Jr. (Santa Maria, Ilocos Sur) a kadagita a panawen, nalataken kadagiti readers ti Bannawag gapu kadagiti sinuratna. Kas literary editor, ginuyugoy ni Foronda dagiti mannurat nga Ilokano nga agsuratda koma iti ad-adu a sarita ken nobela iti Ilokano a saan ketdi nga iti Ingles. Ngem napilitan a naglusulos ni Foronda iti trabahona idi Hunio 4, 1956 tapno ituloyna ti panagbasana idiay Espania. Simmukat ngarud kenkuana ni Constante C. Casabar (Narvacan, Ilocos Sur) a kas literary editor.
Kalpasan ti 12 a tawen, naglusulos ni Gapusan a kas editor. Agpapaay met idin ni Casabar a managing editor ket isun ti nangala iti puesto ni Gapusan. Adda met idin iti Bannawag ni Gregorio C. Laconsay (Natividad, Pangasinan) ket isu ti nagbalin a managing editor. Dagiti dadduma pay a kameng idi ti Bannawag: Campañano, comics editor; Guillermo R. Andaya (Bacarra, Ilocos Norte), literary editor; Juan A. Alegre (Banna, Ilocos Norte), news editor; ken Juan S.P. Hidalgo, Jr. (Rosales, Pangasinan), poetry editor ken proofreader.
Pinanawan ni Casabar ti puestona idi Oktubre 15, 1965 tapno mapanen agnaed idiay Canada, kaduana ti pamiliana. Nadutokan ni Laconsay nga editor; ni met Andaya ti managing editor. Nadutokan met ni Hidalgo a literary editor idinto a nagtalinaed ni Campañano a comics editor ken ni Alegre a movie editor. Naala met ni Jose A. Bragado (Santa, Ilocos Sur) nga agpaay a proofreader.
Tawen 1966 idi gatangen ni Brig. Gen. Hanz M. Menzi ti Ramon Roces Publications a mangipabpablaak iti Bannawag ken pagpapaayan idi ni Gregorio C. Laconsay a kas editor. Nabaliwan ti nagan ti publikasion ket nagbalin a Liwayway Publishing, Inc. (LPI). Iti daytoy met laeng a tawen a naglusulos ni Juan A. Alegre a kas movie editor ti Bannawag tapno agtrabaho iti Opisina ti Presidente (ti Filipinas). Naala ngarud ni Dionisio S. Bulong (Sta. Teresita, Cagayan) a kas proofreader. Sumagmamano a bulan kalpasanna, naglusulos met ni Guillermo R. Andaya a kas managing editor tapno agsagana iti bar examination (nagretiro a Presiding Judge iti Branch 53, Regional Trial Court, Lucena City). Naala ngarud met ni Herminiano Calica (Aringay, La Union) a kas kameng ti editorial staff.
Nareorganisa ti editorial staff ti magasin idi madutokan ni Juan S.P. Hidalgo, Jr. (literary editor) a kas circulation manager ti LPI a nakaigapuan met ti pannakaala ni Adamson University Prof. Ruperto Ferido (Salcedo, Ilocos Sur) a kas proofreader. Ngem di nagbayag ni Ferido iti Bannawag; nagari ti ayatna iti panagisuro ket nagsubli iti Adamson. Maysa met laeng a mannursuro ti nangsukat kenkuana, ni Casimiro Is. De Guzman (Urdaneta, Pangasinan).
Idi madutokan ti editor ti Bannawag a ni Gregorio C. Laconsay a kas assistant editorial director ti LPI idi 1973, simmukat kenkuana ni David D. Campañano a kas editor. Nadutokan ni Bulong nga associate editor. Nakasubli met idin ni Hidalgo iti editorial ket nadutokan a literary editor (dati a puestona sakbay a nagpaay a circulation manager), napagbalin met a news editor ni Jose A. Bragado; proofreader met ni De Guzman. Iti dayta met laeng a tawen, nayakar ti opisina ken planta ti LPI iti Pasong Tamo, Makati City. Saanen a simmurot ni Calica ta kinaykayatna ti nagtrabaho iti Department of Public Information (Philippine Information Agency itan).
Nagretiro met ni Campañano a kas editor ti Bannawag idi 1978. Simmukat ngarud ni Bulong a kas editor; nadutokan ni Hidalgo a kas associate editor; literary editor met ni Bragado; news ken comics editor ni De Guzman ken naala ni Clesencio B. Rambaud (Pinili, Ilocos Norte) a kas proofreader.
Idi 1983, naglusulos ni De Guzman tapno makadennana ti pamiliana iti Urdaneta, Pangasinan. Ket iti umuna met a gundaway iti pakasaritaan ti magasin, nangayab iti babai a mannurat nga agpaay a kameng ti Bannawag— ni Hermilinda T. Lingbaoan (Peñarrubia, Abra). Naglusulos ni Lingbaoan idi 1988 tapno agtrabaho iti University of the Philippines Press ket naayaban met ni Prudencio G. Padios (Sta. Teresita, Cagayan) a sukatna.
Naglusulos met ni Bragado idi 1997 tapno tumulong a mangimaton iti negosio ti pamiliada. Nareorganisa manen ti editorial staff ket nadutokan ni Rambaud a kas literary editor; ni Padios a kas news & comics editor; ken naala met ni Eliseo B. Contillo (Narvacan, I.S.) a kas proofreader.
Iti sumuno a tawen, nagretiro met ni Hidalgo a kas associate editor. Nadutokan ni Rambaud a sukatna; naital-o met ni Padios a kas literary editor; ni Contillo a kas news & comics editor; ken naala ni Juan Al. Asuncion (Sarrat, Ilocos Norte) a kas proofreader.
Idi 2005, nayalis ti opisina ti Bannawag iti Manila Bulletin Publishing Corp. a nangimaton metten iti magasin ken kadagiti kakabsat daytoy a magasin ken pagiwarnak (Liwayway, Bisaya, Hiligaynon ken Balita). Iti dayta met a tawen a nagretiro ni Bulong a kas editor ti magasin. Kinaykayat metten ni Contillo ti nagawid iti ilina tapno makadennana ti pamiliana.
Iti kaadda ti Bannawag iti salinong ti Manila Bulletin, nadutokan da Rambaud, Padios ken Asuncion a mangedit iti magasin kas associate editor (managing editor idi agangay), literary editor, ken entertainment editor, kas panagsasaganadda. Ngem nagpa-Canada ni Padios idi 2006 ket naayaban ni Ariel S. Tabag (Sta. Teresita, Cagayan) a mangpunno iti pagkurangan ti bilang dagiti kameng ti magasin. Nadutokan ni Tabag nga entertainment editor (nainayon ti akemna a poetry editor idi agangay).
Iti kaadda ti Bannawag iti Manila Bulletin, nagbalin a dekolor ken naikadakkel ti rukodna. Ngem napatpateg ngem iti pisikal a nagbaliwanna ti panagtalinaedna a magasin a maipagpannakkel ti puli a nangsapsappuyot kenkuana sipud naipasngay daytoy 78 a tawenen ti napalabas.--Cles B. Rambaud, Bannawag Editor
(Naipablaak iti Bannawag, OKtubre 29 ken Nobiembre 5, 2012 a bilang.)
October 18, 2012
Libro maipanggep kadagiti Ilokano, maisagsagana
Agawaten iti manuskrito dagiti editor iti proyekto a libro maipanggep kadagiti Ilokano.
Agpaay nga editor da Herdy La. Yumul ken Luvee Hazel Calventas-Aquino, ken ipablaak ti Samtoy Books, maawat dagiti sinurat dagiti Ilokano nga agtawen iti 25 agpababa. Masapul a personal a salaysay dagiti sinurat a mangtaming iti biag ken panawen ni agtutubo nga Ilokano. Nawaya ti autor a mangpili iti topiko no la ketdi maanninawan ti kina-Ilokano ken ti agtutubo iti agdama a panawen, kasta met a nawaya ti autor nga agusar iti maysa kadagiti sumaganad a lengguahe: Ilokano, Tagalog wenno Ingles.
Maawat dagiti sinurat agingga iti Oktubre 30, 2012.
Para iti ad-adu pay a detalye maipanggep iti proyekto, kontaken
dagiti editor iti herdiology@yahoo.com ken luvee.hazel@gmail.com, wenno iti
09297793969 ken 09175482775.
(Naipablaak iti Bannawag, Oktubre 29, 2012 a bilang.)
Kasar iti sibil, ad-adda a pilien dagiti praktikal
Tapno maawis ti ad-adu a Filipino nga agpakasar iti simbaan, masapul a kissayan ti Simbaan Katoliko dagiti singsingirenna iti panagpakasar, kas kuna ti maysa kadagiti kangrunaan nga autor ti Divorce Bill.
Kuna ni Gabriela Party-list Rep. Luzviminda Ilagan, parikut iti kuarta no apay nga ad-adda a pilien dagiti Filipino ti agpakasar iti sibil ngem iti simbaan.
Kuna ni Ilagan a praktikal itan ti tao ket pilienda laengen nga igatang iti masapsapul ti pagkasarda koma iti simbaan. Kasta met nga adun dagiti nakisina a saan a mapalubosan nga agkallaysa manen gapu ta awan met ti diborsio iti Filipinas.
Sungbat daytoy ni Ilagan iti surbey a nagkuna a maysa iti dua a naasawaan a Filipino ti saan a nakapagkallaysa iti simbaan gapu ta nagastos daytoy.
Segun iti Veritas Truth Survey (VTS) nga iti 2,500 a nagsungbat, 51 porsiento ti agsusueldo iti P25,000 tunggal bulan wenno nangatngato pay ti nagkasar iti simbaan, idinto ta 47 porsiento ti agsusueldo iti nababbaba pay ngem P5,000 tunggal bulan ti nagkasar iti simbaan.
(Naipablaak iti Bannawag, Oktubre 29, 2012 a bilang.)
Naipasngayen ti Iloko Code ti La Union!
Ni DJUNA R. ALCANTARA
No adda koma rumbeng nga umuna a mangipateg iti bukodtayo a lengguahe, awan sabali no di datayo met laeng. Siaammo ti gobierno probinsial ti La Union iti daytoy a kinapudno…
KALPASAN ti agarup dua a tawen manipud pannakainawna, naipasngayen ti Iloko Code of La Union. Nabuniagan daytoy, kas maitutop laeng iti probinsia a nagtaudanna a paset ti Ilokandia, iti “Ti Lokal a Language Code ti La Union.”
Ket iti daytoy nga Oktubre 25, Huebes, rambakan ti La Union daytoy historikal a pagteng a mapapati a dakkel ti kaimudinganna saan laeng nga iti pakasaritaan ti probinsia no di pay ket iti sapasap a Kailokuan. Iti dayta nga aldaw, pirmaan ni Gob. Manuel C. Ortega daytoy nga ordinansa (Ordinansa Blng. 026-2012) a kas pammatalged iti Iloko (wenno Ilokano/Iluko) a kas maysa nga “opisial a probinsial a pagsasao ti La Union” ken panangituyangna metten iti pannakaaramatna kadagiti mayataday a sektor, ken kadanggayna met laeng ditoy dagiti addan a nasional ken opisial a pagsasao (kas iti Ingles ken Filipino) iti La Union. Maangay daytoy a seremonia iti Sangguniang Panlalawigan Session Hall ti kabarbaro a
a naipalas-ud iti solar ti
Kapitolio ti probinsia. Legislative Building
Iti daytoy nga okasion, manamnama ti idadar-ay dagiti mabigbig a lider ti La Union a kas kadagiti bokal, dagiti mayor dagiti 19 nga ili ti probinsia ken ti Siudad ti San Fernando, ken dagiti pannakabagi dagiti nadumaduma a sektor ti kagimongan iti probinsia.
Apay a Nasken?
Manipud pay idi punganay, nagbalinen ti Iloko/Ilokano a kas kangrunaan a tawid a pagsasao ti La Union a kas met kadagiti dadduma pay a lugar iti deppaar ti Kailokuan. Ngem iti panaglabas ti panawen, madlaw a makerkerrasan ti pannakaipategna gapu iti ilalabben dagiti rimsua a di makaay-ayo a pagteng. Kangrunaan kadagitoy ti pannakaiparit idi kadagiti ubbing nga agad-adal iti elementaria nga agsao iti Ilokano no addada iti ikub ti pagadalanda. Maikadua, nagargari met dagiti ubbing ken agtutubo nga ad-adda nga agaramat iti Tagalog iti panangpapatangda agingga iti nairuamdan a kasta ket agparparang ngarud nga awanen ti kasano nga essemda nga agilokano. Pudno daytoy aglalo iti biang dagiti annak dagiti adda mabalbalinna ditoy.
Ti ad-adda ketdi a makapadanag, agsaksaknapen ti kastoy a situasion iti dandani aminen a sektor ti kagimongan ditoy, uray payen kadagiti pagopisinaan.
Daytoy ti dakkel a nakatignayan ti gobierno probinsial ti La Union a mangpadas a tumulong a mangbaringring iti situasion ita ta nasapa pay. Ngarud, inadalna, babaen dagiti kameng ti Sangguniang Panlalawigan nga agpampanday iti ordinansa, dagiti umno a panglakagan tapno mapasiken ti konsepto nga Iloko Code ti La Union.
Maysa kadagiti adu a natakuatanda a nasingdat a pagbasaran ti espiritu ti karit ni Presidente Simeon Benigno Aquino III kadagiti umili a Filipino a naipalaon iti “10-point Education Agenda” ti administrasionna: ‘’We should become a trilingual nation: Learn English well and connect to the world. Learn Filipino well and connect to our country. Retain your mother tongue and connect to your heritage.’’
Ken mabalin nga ireppeng payen ditoy ti kaiwaywayat a tignay ti Departamento ti Edukasion (DepEd) maipapan iti “Mother Tongue-Based Multilingual Education.” Kayat a sawen daytoy nga iti biang ti Ilokandia, kas pagarigan, ti Iloko/Ilokano ti aramaten a wagas ti panangisuro kadagiti ubbing nga adda iti Grado I (mangrugi ita a tawen ti panageskuela) sa agingga iti Grado 3 (kadagiti sumarsaruno a tawen).
Dagiti Panggep ti Ordinansa
Naipangruna a panggep daytoy nga ordinansa ti La Union, ti umuna pay laeng iti Kailokuan, ti pannakaisaknap ken pannakataginayon ti Ilokano a kas kangrunaan a pagsasao iti La Union. Nupay kasta, mapagtalinaed met latta ti nasional a pagsasao (Filipino) ken ti internasional a pagsasao (Ingles) ken dagiti dadduma pay nga adda a pagsasao iti probinsia, a kas iti Pangasinense, Kankanaey, ken Ibaloi. Ngarud, mabigbig ti karbengan ti asino man nga agindeg iti La Union nga agaramat iti paggugusto wenno nakairuamanna a pagsasao, a dinto pulos maab-abi gapu iti dayta. Uray no gammogammo dagiti agindeg, ti napateg adda panangkaykaysa ken panagkikinnaawatan iti nagbabaetanda. Iti daytoy a punto, nagimbag ketdin no amin nga agindeg iti La Union, ania man ti puli wenno tribuda, ket ammoda ti agilokano.
Ti Akem ti Gobierno Probinsial
Makaammo ti Gobierno Probinsial ti La Union ken dagiti sakupenna nga LGUs a mangiwayat a nasayaat iti pannakaaramat ti Iloko/Ilokano kadagiti administratibo a serbisioda. Mabalin nga aramatenda daytoy a kas orihinal a teksto dagiti komunikasionda ngem nasken nga adda met laeng patarusna iti Ingles ken Filipino tapno adda madadaan nga itedda a kopia no kas pagarigan adda agkiddaw.
Kastoy met laeng a sistema ti komunikasion ti nasken a masurot kadagiti maaramid a pakdaarda iti ruar (Iloko/Ilokano ti teksto ngem adda met laeng patarusna iti Ingles wenno Filipino.) Mairaman pay ditoyen ti opisial a website ti gobierno probinsial. Ken adu pay, kas kadagiti dadakkel a pasken wenno selebrasion a rumbeng a mapatibong met ti pagsasao nga Iloko/Ilokano.
Maipasetto payen daytoy a sistema kadagiti plano iti panagdur-as a sangalen ti gobierno probinsial tapno iti kasta, ad-adda a mapapigsa ti pannakaitandudo ti Ilokano a kas opisial a pagsasao ti La Union.
Iti tapaw dagitoy, nasken a mapagsanay dagiti empleado ti gobierno probinsial ken dagiti LGUs nga adda iti babaenna nga agsao ken agsurat iti nasayud nga Ilokano.
Pannakikibin Dagiti Dadduma Pay a Sektor
Iti tay-ak ti edukasion, a maysa kadagiti kadakkelan a sektor, maaramat ti Ilokano iti adu a banag, kas iti aginaldaw nga administratibo a pakaseknan ken iti panaglalangen dagiti mannursuro ken estudiante ken dadduma pay. Dagiti pagadalan iti amin a benneg, naimbag unay nga iramanda met iti bibliotekada dagiti libro iti Ilokano. Ken ikkanda metten iti pateg kadagiti agtinawen nga angayenda a parambak ti kinabaknang ti historia, lengguahe, ken kultura dagiti Ilokano ken “indigenous peoples” ti La Union.
Ilokano met ti maaramat a wagas ti panagisuro iti day care, pre-school ken primaria a kas sagudayen ti Mother Tongue-Based Multilingual Education (MTB-MLE). Iti sekundaria, rumbeng a mainayon met ti Ilokano a kas maysa a wagas ti panagisuro. Ket iti kolehio, addanto met dagiti baro a programa a pakaaramatan ti pagsasao nga Ilokano.
Ket no adda daydi panawen a mamulta ti estudiante nga agsao iti Ilokano iti kampus ti pagadalan, ti/dagiti metten maseknan a tao/tattao wenno institusion a mangmulta iti estudiante ken uray pay empleado ti mamulta iti P5,000 apaman a mapaneknekan ti panagbasolna wenno panagbasolda.
Iti benneg ti negosio, amin a kompania a mangipaay iti serbisio iti publiko nasken a paiwanwanda met kadagiti mayataday a probision ti ordinansa a mangigunamgunam iti umno nga aramidenda iti pannakaaramat ti Iloko/Ilokano. Maysa kadagitoy a pakaseknanda ti masansan a pannakasanay dagiti empleadoda, nangruna dagiti kahera, nga agsao a naimbag iti Ilokano.
Adu pay a sektor ti pakaipakatanto ti probinsial nga ordinansa, a pakairamanan ti salun-at, impormasion ken panaganunsio, ken ti media. Kadagiti estasion ti radio ken telebision, Ilokano laeng ti maitutop a maaramat iti panagirakurak, no la ketdi kukua dagitoy ti gobierno probinsial ken lokal. No maysa a pribado (AM station) ti maseknan, ikkan ti gobierno iti 20 porsiento a diskuento iti property tax no matun-oyanna la ketdi ti 60% ti aginaldaw nga oras ti panagirakurakna. Ket mapagtalinaedna a kasta iti unos ti makatawen. Kasta met laeng ti insentibo a maited iti FM station. No TV cable station, 20 porsiento ti maikissay a bayadanna a franchise tax basta adda 10 porsiento nga airtime iti Iloko/Ilokano a mabusbosna iti inaldaw.
Iti biang ti diario, masapul nga adda 30% nga Ilokano a linaonna tunggal bilang. Adda met magun-odna nga insentibo no la ketdi di pulos agpalta iti uneg ti makatawen.
Pangguyugoy a Premio, Tulong
Addanto agtinawen a mailatang a pundo a para kadagiti para iti kultura a proyekto a pakaaramatan ti Ilokano ken dadduma pay a nakayanakan a pagsasao iti La Union. Maibilang kadagitoy a gapuanan ti maipapan iti literatura, teatro, pelikula ken dadduma pay. Ket maikkanto iti prioridad dagiti agtutubo a makaidatag kadagiti makaallukoy a konsepto ti aramidenda a proyekto. Maidiayanto ngarud daytoy a tulong kadagiti agngayangay nga indibidual ken organisasion iti La Union a mangisayangkatto iti tumutop a proyektoda.
Mangrienda iti Pannakaipakat ti Ordinansa
Addanto madutokan nga Executive Officer ken mapataudto ti maysa nga opisina a maikappeng iti Probinsial Information and Tourism Office (PITO) a mangasikaso iti daytoy a pagrebbengan. Ket kas pangrugian, addanto mailatang a pundona.
Iti ngatuen daytoy nga opisina, addan nabuangay a mangtarabay a konseho nga ipanguluan ti gobernador ti La Union ken buklen ti adu a sektor a pakaibilangan ti GUMIL La Union (Gunglo Dagiti Mannurat iti La Union), a maysa kadagiti naawis a nakipagsukog iti daytoy nga Iloko Code.
Dagiti autor daytoy nga ordinansa a bin-ig a mabigbig a bokal ti probinsia: Jose Ma. “Pepe” C. Ortega, Reynaldo M. Mosuela, Francisco “Kit” C. Ortega, Jr., Robert B. Madarang, Jr., Rolando V. Rivera, Joaquin C. Ostrea, Jr., Henry A. Bacurnay, Jr., Victoria L. Aragon, Henry B. Balbin, Ruperto A. Rillera, Jr., Manuel “Mannix” C. Ortega, Alfred Pablo C. Ortega, ken Kenneth P. Tereng.
Ket bayat ti naunday bassit a panawen a pannakamuli ti ordinansa agingga iti pannakaaprobarna, dakkel met ti naitulong ti presiding officer ti Sangguniang Panlalawigan a ni Bise-Gobernador Aureo Augusto Q. Nisce.
Nalawa ti Sakupenna
Saan laeng a dagiti naagapad iti daytoy a salaysay ti tay-ak iti panagdur-as a panggep daytoy nga ordinansa a lukagen babaen ti tulong dagiti mapagdadanggay a sektor. Adu pay a sabsabali. Ngem umdasen a kunaen a dakkel ti pangnamnamaan a makapagramut ken makapagdalapdapto a naimbag daytoy nga ordinansa iti panaglabas dagiti tawen a kas mainugot a pagtuladan dagiti dadduma a probinsia iti Ilokandia. Iti daytoy a kasapana, daytoy ti parparmataenen dagiti autor ti ordinansa a napintasto a pagdapaganna.—O
(Naipablaak iti Bannawag, Oktubre 29, 2012 a bilang.)
October 17, 2012
Bannawag -- Oktubre 29, 2012
SARITA
4 Dagiti Sala ti Panawen
Danilo B. Antalan
NOBELA
24
Apo
Baboy Partylist (1)
Jose A. Bragado
28 Daga a Nakayanakan (28)
Juan Cabreros Laya
32 Operation Medalla Cartel (13)
Norberto D. Bumanglag, Jr.
DANIW
16 Iti Uneg ti Daniw
Corazon F. Quiamas
34 Baso
Shella B. Cacatian
48 Asin iti Kelleb
Roy V. Aragon
SALAYSAY
8 Gapu Ta Daytoy ti Linteg (59)
Hues Joven F. Costales (Ret.)
12 Naipasngayen ti Iloko Code ti La Union!
Djuna R. Alcantara
40 Agaramidka iti Bukodmo nga Organiko a Ganagan
Reynaldo E. Andres
KOMIKS
17 Tres Muchos (76)
20 Bannatiran (94)
22 Miks & Tiks
KOLUM
14 Okeyka, Apong
37 Kastoy, Kapid, Ditoy
Hawaii
38 Ading Kosinera
39 TIPS
42 Padasem Daytoy, Kailian
PAGLINGLINGAYAN
44 Showbiz
46 Weeding, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
10 Tapno Saan a Gastador Dagiti Ubbing
15 Tao, Lugar, Pasamak
27 Wen, Kaka, Sakbay a Sursuruam ti Ubing, Sursuruam Pay ti Bagim
29 Txtm8
30 Siled ti Kararag
31 Dimo Ipalubos a Padapuen Da Boy ken Baby ti Balayyo
35 Ti Gasatmo Ita a Lawas
36 Ammuem Pay Dagitoy
October 16, 2012
Ortograpia Ilokana
Lugayak man dagiti amin a timmulong iti pannakaurnos ti Ortograpia Ilokana ("Tarabay iti Ortograpia ti Pagsasao nga Ilokano," Bannawag, Agosto 20, 2012-Oktubre 1, 2002).
Idi padpadasek pay laeng ti agsurat iti salaysay ken sarita iti Ilokano, napanak nagatendar iti Iluko Creative Writing Forum a naangay idiay
, Don Mariano Marcos Memorial State University , La Union idi 2004. Ti kangrunaan a
gapu a kinayatko ti napan nagatendar ket tapno mapanko damagen no adda magatang
a diksionario iti Ilokano a kas iti sinurat daydi Apo Gregorio C. Laconsay (Iluko-English-Tagalog
Dictionary) wenno libro a mabalinko nga usaren a reperensia iti panagsurat
iti Ilokano ngem awan kanon ti kopia ti nasao a diksionario isu nga imbalakadna
a kas sunona, agbasaak nga agbasa iti Bannawag
tapno masursurok ti ispeling ken estilo ti panagsurat iti Ilokano. Kasta ti
inaramidko ket gapu iti dayta, nakaipadigoak metten iti sumagmamano a sinuratko
iti Bannawag. San Fernando
Nupay kasta, adda latta panagduaduak tunggal mangipadigoak iti sinuratko. Iti panagriknak ngamin, tultuladek laeng ti ispeling dagiti balikas nangnangruna dagiti naadaw kadagiti sabasabali a lengguahe ngem diak met ammo ti gapuna no apay a kasdiay ti ispeling dagitoy a balikas.
Gapu iti pannakaipablaak ti “Tarabay iti Ortograpia ti Pagsasao nga Ilokano,” maragsakanak la unay ta addan opisial nga ortograpia ti lengguahe nga Ilokano ken nataltalged metten ti riknak maipanggep iti pannakaisurat agraman pannakausar ken pannakaisao dagiti balikas nga Ilokano.
Iti sabali a bangir, sadino ti mabalin a pakagatangak iti uppat a kopia ti “Tarabay”? Napintas nga ipasarabo kadagiti gagayyemko a mannursuro ken mannurat.
--Gloria Lorenzana Agas
Barangay Quirino
Tagudin 2714, Ilocos Sur
Iti pannakaipablaak ti Ortograpia Ilokana, nakuna sadiay a “Patien ketdi ti KWF (Komisyon sa Wikang Filipino) a mabalin nga adda pay laeng pagkamtudan daytoy nga ortograpia…Nupay kasta, iti agdama, patien ti ahensia a daytoy ti kasikenan nga ortograpia ti lengguahe nga Ilokano….” Wen, nupay “kasikenan,” mabalin nga adda pay laeng “pagkamtudan” ti ortograpia. Dayta ti gapuna a kuna ti KWF a tangay naipablaaken ti ortograpia iti maysa a magasin a nasaknap ti sirkulasionna (iti Bannawag), sapay koma ta nabasa metten daytoy dagiti adda pakaseknanna iti lengguahetayo ket ipeksada met ti kapampanunotanda maipanggep iti daytoy nga ortograpia ta bareng maatur dagiti nagkamtudan dagiti naidatag a pagannurotan, no adda man, sakbay nga ipablaak a mismo ti ahensia daytoy a kas pampleto a maibunongto, nangruna kadagiti pagadalan (ket bareng ipaayto a kaasi ti KWF ta patulodanna ni Ma’am Gloria). Kuna ti KWF a maikkan iti gundaway ti amin a mangipeksa iti kapampanunotanda maipanggep kadagiti naidatag a pagannurotan agingga iti Oktubre 31, 2012. Ag-e-mail iti bannawagmagazine.mb@gmail.com. –Editor)
(Naipablaak iti Bannawag, Oktubre 22, 2012 a bilang, "Ti Makunami."
October 13, 2012
Katulagan iti “Bangsamoro,” agap-apit iti pammadayaw
Agan-ani ita iti pammadayaw ti administrasion ni Presidente Noynoy Aquino iti pannakaileppas ti katulagan iti nagbaetan ti gobierno ken ti Moro Islamic Liberation Front (MILF) a pannakabukel ti Bangsamoro a kas addang iti pannakaisardengen ti no manon a dekada nga insurhensia iti Mindanao a nakatayanen ti ag-150,000 a katao a pangilablabanan dagiti Muslim iti pannakabukel ti bukodda a pagilian iti Mindanao, a maisina iti Republika ti Filipinas.
Maibilang kadagiti nangdayaw iti daytoy a gapuanan iti pannakagun-od ti kappia iti Mindanao ni UN Secretary-General Ban Ki-moon a nagkunaanna a saluduanna ti kinatured ken sirmata ni Presidente Aquino ken ti panangikari met ti liderato ti MILF iti pannakaileppas ti katulagan.
Babaen ti mabukel a Bangsamoro, maysa a politikal a bagi, a kas sukat ti Autonomous Region in Muslim Mindanao (ARMM), manamnama ti ad-adu a pagimbagan a maipaay kadagiti Muslim iti Mindanao babaen ti arigna panangipalubosen ti gobierno nasional iti pannakapaadda ti kabukbukodan a gobierno dagiti Muslim.
Impanamnama met ti gobierno a mairaman amin nga organisasion dagiti Muslim, a pakairamanan ti Moro National Liberation Front (MNLF) iti pannakapanday dagiti paglintegan a mangiturong iti Bangsamoro, a kayatna a sawen, “pagilian wenno nasion dagiti Moro.”
(Naipablaak iti Bannawag, Oktubre 22, 2012 a bilang.)
Linteg iti Cybercrime, pinaisardeng ti SC
Babaen ti panangibutos dagiti amin a mahistrado ti Korte Suprema, naipasardeng iti 120 nga aldaw ti pannakaipatungpal ti kontrobersial nga Akta Republika 10175 nga am-ammo pay a kas Cybercrime Protection Act of 2012 babaen ti impaulogna a Temporary Restraining Order (TRO).
Iti uneg met ti 120 nga aldaw, manamnama a desisionan ti Korte Suprema dagiti probision ti linteg a maatap a maikontra iti Konstitusion, nga itudtudo dagiti naidatag a petision dagiti mangkonkontra iti nasao a linteg.
Iti uneg met laeng ti nasao a 120 nga aldaw, maibasura metten dagiti petision no la ketdi amendaran ti Senado ti linteg tapno mailinteg dagiti probision a namagbalin iti daytoy a kontrobersial.
(Naipablaak iti Bannawag, Oktubre 22, 2012 a bilang.)
October 10, 2012
Ur-urayennaka ti “Sangbay Falls”
Ni LUDILYN ELY F. BRAVO
Ala, wen, narigat ti mapan. Ngem paset met, a, dayta ti ganasna!
PAGDIDINNAMAGAN ita ditoy lugarmi daytoy maysa a buya ti nakaparsuaan, ti “Sangbay Falls.” Masarakan daytoy agarup 10 a kilometro manipud iti arsadanan ti bantay iti Purok Saranay ti Barangay Pugaoan, Pinili, Ilocos Norte. Tapno madanonmo, mabalin a surotem lattan ti ayus ti waig. No kayatmo ti as-asideg a rota, nasken laeng a nasiglatka a kumpet kadagiti lanut iti panagsang-at ken panagsalogmo kadagiti rangkis ken pananglasatmo iti 22 a waig.
Daytoy ti gapuna a di naad-adakan unay ti dissuor. Segun kadagiti nataengan iti barangaymi, dagidi laeng agindeg iti asideg ti arsadanan ti bantay ti mapmapan sadiay idi. Mapanda agkalap iti lames wenno agala iti leddeg wennno bisukol; mapanda agpalamag a pakaalaanda kadagiti kumpet a kuros ken bayyakot; wenno mapanda mangayo, agala ti bolo, agkali ti kamangeg wenno kamas-bakir.
Ngem iti panagbakasion ti pamilia ni Marivic Villasan manipud idiay London idi naminsan a tawen, pinadas ni balasangna a Joanna ken dagiti kakasinsinna nga agindeg ditoy barangaymi a Pugaoan ti napan. Naayat ngamin ni Joanna iti mountain climbing. In-Facebook-na daytoy. Nakita ken nabasa ti sibubukel a lubong. Iti kangitingitan ti panagtutudo manipud pannakai-Facebook ti Sangbay Falls, manmano met pay laeng ti mapmapan. Ngem kadagitoy a tiempo, nakaad-adun dagiti mapmapan sadiay manipud kadagiti nagduduma a lugar ditoy Ilocos Norte.
Iti yuuli iti dissuor, adda siam a katukad a babassit a pagtapuakan ti danum. Adda iti maikasangapulo a tukad ti dakkel a pagtapuakan ti danum nga agarup 30 a katao ti kangatona. Saan a nagalis dagiti bato. Nalamiis met ti danum. Makabang-ar. Napintas met a pagdidigosan dagiti natukadtukad a pagtapuakan ti danum. Kumamang ti ayus iti kabalbalayan iti arsadanan ti bantay sa agturong kadagiti ar-ar iti pagtatalonan. Mangisangbay daytoy ti nabuslon a danum nangnangruna no panagtutudo.
Ala, wen, adayo nga agpayso ken narigat ti dalan ta bantay ken wawaig ti daliasatem sa nagalis no panawen ti tudtudo. Ngem paset daytan ti ganasna. Manipud iti arsadanan ti bantay, umusok-usokkan kadagiti kayo ken agballaballasiwka kadagiti waig. Agsang-at-agsalog. Iti maika-23 a waig ti ayan ti Sangbay Falls.
Iti ipapan ti grupok, adda 17 a grupo a kinagiddanmi. Taga-kabangibangmi a barangay; adda pay dagiti naggapu kadagiti ili ti Badoc, Currimao, Pagudpud, Batac ken dadduma pay. Kargakargada dagiti balonda. Kunada dagiti agnaed ti arsadan ti bantay a no bilbilangenda dagiti lumabas ti inaldaw, adda nasurok a sangagasut nangruna iti Sabado ken Domingo.
Ala, padasenyo man met ti mapan idiay Sangbay Falls. Siaayat dagiti taga-Pugaoan a mangpasangbay kadakayo! –O
(Naipablaak iti Bannawag, Oktubre 22, 2012 a bilang, panid 17.)
Salip iti Sarita ti 15th AMMAFLA
Adtoy ti kompleto a pagannurotan ti Salip iti Sarita ti Maika-15 nga AMMA Foundation Literary Awards (AMMAFLA) nga imatonan da Amado ken Gloria Yoro, Francisco ken Aurora Ponce, ken Alfredo ken Cherry Quibol (agpapada nga agindegen iti Hawaii) a nairanta nga agpaay kadagiti agdadamo a mannurat iti Ilokano a “kas pangaron iti reggetda a mangpatadem pay iti plumada”:
1. Aggibus ti salip iti Pebrero 28, 2013.
2. Agpaay laeng ti salip kadagiti agdadamo a mannurat iti Ilokano. Iti daytoy a pasalip, maibilang nga agdadamo ti mannurat no awan pay ti naipablaak a saritana iti Bannawag. No adda man, di koma nasursurok ngem tallo ti naipablaakna agingga iti Oktubre 15, 2012 a bilang ti nasao a magasin.
3. Siwawayawaya ti autor a mangpili iti topiko ti isalipna a sarita.
4. Agatiddog ti sarita iti 10-15 a panid iti short bond paper, naimakinilia, wenno saan, naikompiuter iti doble espasio (Times Roman Medium 12 pts. iti computer), ken adda espasio wenno margin a maysa a pulgada iti amin nga igid ti papel.
5. Maysa laeng a sarita ti mabalin nga isalip ti tunggal autor.
6. Nasken nga orihinal, di pay naipablaak wenno naadaw iti ania man a sinurat ti isalip. Nasken met a saan a naipatarus ti pakisalip manipud iti sabali a lengguahe ken nasken a bukod a putar ti autor ti pakisalipna.
7. Ti parbo a nagan ti autor ti agparang a naganna a kas autor ti sarita. Ipatulod ti pakisalip iti uppat a nadalus a kopia ken pakuyogan iti narikpan a sobre a naglaon iti pudno ken parbo a nagan ti autor, paulo ti pakisalip, kaudian a ladawan ken ababa a pakasaritaan ti biag ti autor, adres ti agdama a pagnaedan, agraman e-mail address ken numero ti selpon wenno telepono a mabalin a pakakontakan iti autor. Iti rabaw ti sobre, isurat ti paulo ti sarita ken parbo a nagan ti autor.
8. Ipatulod ti pakisalip babaen ti koreo wenno personal nga idatag iti daytoy nga adres: Short Story Writing Contest, 15th AMMAFLA, c/o Bannawag, Manila Bulletin Publishing Corp., Muralla corner Recoletos Sts., Intramuros, 1002
. Nasken a maawat
ti Bannawag ti
pakisalip iti di naladladaw ngem iti Pebrero 28, 2013. Saan a mairaman iti
salip ti entry a maawat kalpasan dayta a petsa. Manila
9. Dagiti gunggona: Umuna a Gunggona, P10,000.00; Maikadua, P8,500.00; ken Maikatlo, P7,000.00. Maipaayan pay dagiti mangabak iti sertipiko ti pammadayaw. Adda met karbengan dagiti hurado a mangkissay iti bilang dagiti mangabak no awan ti makapatar iti bukodda a pagbatayan dagiti mangabak. Mabalinda met ti mangparnuay iti sabali a gunggona, no kasapulan.
10. Mapakaammuanto dagiti mangabak no kaano ken sadino ti pakapadayawanda. No met matakuatan a sinalungasing ti mangabak ti Pagannurotan Blng. 2 ken/wenno 6, maibabawi ti premiona ken mapawilanton a makisalip iti ania man a pasalip ti AMMAFLA.
(Naipablaak iti Bannawag, Oktubre 22, 2012 a bilang.
BANNAWAG -- Oktubre 22, 2012
SARITA
4 Babato
Fernando B. Sanchez
12 Payapay ti Bantay
Manuel S. Diaz
NOBELA
28 Daga a Nakayanakan (27)
Juan Cabreros Laya
32 Operation Medalla Cartel (12)
Norberto D. Bumanglag, Jr.
DANIW
7 Pasugnod
Marichel E. Suguitan
16 Ag-agkan ti Dalluyon ti Bato a Dalumpinas
Isaganie S. Bermosa
31 Panagreregreg
Imelda Toledo
48 Dagiti Naibalunet a Balikas
Mighty C. Rasing
SALAYSAY
8 Gapu Ta Daytoy ti Linteg (58)
Hues Joven F. Costales (Ret.)
40 Rey Andres Article
Reynaldo E. Andres
KOMIKS
19 Tres Muchos (75)
22 Bannatiran (93)
24 Miks & Tiks
KOLUM
14 Okeyka, Apong
18 Dear Doc
37 Kastoy, Kapid, Ditoy Hawaii
38 Ading Kosinera
39 TIPS
42 Padasem Daytoy, Kailian
PAGLINGLINGAYAN
44 Showbiz
46 Dragon Fruit Benifits, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
10 Pasiaren Koma da Ma’am ken Sir ti Pagtaengan Dagiti Adalanda
15 Tao, Lugar, Pasamak
17 Ur-urayennaka ti “Sangbay Falls”
26 Dagiti Pagannurotan ti 15th AMMAFLA
27 Emosional a Salun-at ti Ubing, Ania Dayta?
29 Txtm8
30 Siled ti Kararag
34 Saan a Basta Pagbuyaen Dagiti Ubbing iti Telebision
35 Ti Gasatmo Ita a Lawas
36 Ammuem Pay Dagitoy
October 5, 2012
Sinantrak ni Uniol
SINANTRAK NI UNIOL. Pagsangpetan dagitoy nga ubbing iti malem manipud ti eskuela ti mangay-ayam iti kayo a sinantrakda iti igid ti highway iti maysa a barangay iti Siudad ti Tabuk, probinsia ti Kalinga. Uray addan dagiti magatang a plastik wenno metal a sinantrak wenno ay-ayam a lugan a kas iti bisikleta, kaykayat pay laeng dagitoy nga ubbing iti away dagiti aramid-iti-ima nga ay-ayam a nakairuaman iti bario. Kadagiti dadduma nga ili ti Kalinga, nangruna kadagiti adda iti kabambantayan, malaksid a lugan ti ubbing wenno uray nataengan, maaramat pay dagiti kastoy a kayo a sinantrak a pagiluganan iti masakdo a danum wenno kadagiti produkto iti garden wenno talon. (Roy V. Aragon)
(Naipablaak iti Bannawag, Agosto 15, 2012 a bilang.)
October 4, 2012
Lima nga Ilokano a libro, finalist iti National Book Awards
Lima a libro nga Ilokano a sinurat dagiti Ilokano ti napili a finalist iti nadumaduma a kategoria iti Maika-31 a National Book Awards nga iwayat ti Manila Critics Circle ken ti National Book Development Board.
Isu dagitoy:
Karapote, antolohia dagiti sarita ni Ariel S. Tabag a nominado iti Ilokano Fiction; ken 29 a Napili a Sarita iti Iluko, inedit da Juan Al. Asuncion, Ariel S. Tabag, ken Efren A. Inocencio, Kastoy nga Imbunubonmi Dagiti Balikas, antolohia dagiti daniw nga Ilokano nga inedit da Joel B. Manuel ken Ariel S. Tabag; Nabalitokan a Tawid, antolohia dagiti napili a sarita dagiti Ilokano nga inedit da Juan Al. Asuncion, Joel B. Manuel, ken Ariel S. Tabag, nga agpapada a nominado para iti Ilokano Anthology.
Nominado met ti Samtoy: Dagiti Saritami Ditoy, Ang Aming mga Kuwento, antolohia dagiti Ilokano a sarita nga impatarus ni Ariel S. Tabag iti Filipino, para iti Filipino Anthology.
Impablaak ti GUMIL Filipinas dagiti nadakamat a libro, malaksid iti Samtoy nga impablaak dagiti mannurat nga Ilokano iti pannarabay ti National Commission for Culture and the Arts.
Maammuan dagiti mangabak a libro iti mabiit ken mapadayawan dagiti editor dagitoy a libro inton Nobiembre 17, 2012 iti seremonia nga angayen ti NBDB ken Manila Critics Circle.
Daytoy ti umuna a gundaway a mairaman dagiti libro nga Ilokano iti National Book Awards.
Iti sabali a bangir, magatang dagiti nasao a libro iti Samtoy Books iti Laoag City, Mt. Cloud Bookshop iti Baguio City, wenno ag-e-mail iti asseng.tabag@gmail.com wenno tumawag/ag-text iti 0918-682-6330.
(Naipablaak iti Bannawag, Oktubre 15, 2012 a bilang.)
Para iti Anti-Epal
PARA ITI ANTI-EPAL. Binulosan dagiti estudiante ti Northwestern University Social Science Department iti Laoag City dagiti nagduduma ti marisna a balloon a kas pangsuportada iti pannakaaprobar ti Anti-Epal Bill iti Kongreso. Panggep ti nasao a gakat ti mangpasardeng kadagiti opisial ti gobierno a mangako iti pammadayaw kadagiti proyekto ti turay babaen ti panangisuratda iti naganda iti plakard, tarpaulin, kdp. (Leilanie G. Adriano)
(Naipablaak iti Bannawag, Oktubre 15, 2012 a bilang.)
Posted by AST at 7:09 AM No comments: Links to this post
Labels: Anti-Epal
Saantayton nga agkurkurang iti titser, kuna ni Sek. Luistro
Sitatalek nga impakaammo ni Education Secretary Bro. Armin A. Luistro a marisut ti turay iti kabiitan a panawen dagiti problema iti edukasion, kas iti panagkurkurang iti titser, siled-pagadalan ken kasilias.
Iti pannakayalnag ti DepEd goes Google, kinuna ni Sek. Luistro nga in-inuten a marisut ti Department of Education agingga iti 2014 dagiti nasao a pagkurangan babaen ti dakdakkel a badyet ti edukasion iti umay a tawen.
Impakaammo pay ni Luistro a narisuten ti turay ti panagkurang ti tugaw ken libro para iti school year 2012-2013.
Impakaammo ti DepEd itay nabiit a silulukat kadagiti amin a kameng ti departamento, karaman dagiti titser ken estudiante, ti Google applications, kas iti Gmail, Google Talk, Google Calendar, Google Docs, Google Site ken Google Groups para iti ad-adda pay nga epektibo a komunikasion.
Kuna ni DepEd Assistant Secretary Reynaldo Laguda a kasapulan daytoy gapu ta nalawa nga organisasion ti DepEd a buklen ti 200 a division ken 45,000 a pagadalan iti nasurok a 7,000 nga isla.
Kuna ni Laguda a babaen daytoy, mapapartak ti panagedit kadagiti report ken panagsisinnukat kadagiti material iti panagisuro babaen ti tulong ti Google Apps.
Segun met ni ni Samuel Cheung, supporting program regional manager for Southeast Asia ti Google Apps, libre ti serbisio ti Google iti DepEd.
(Naipablaak iti Bannawag, Oktubre 15, 2012 a bilang.)
Iti pannakayalnag ti DepEd goes Google, kinuna ni Sek. Luistro nga in-inuten a marisut ti Department of Education agingga iti 2014 dagiti nasao a pagkurangan babaen ti dakdakkel a badyet ti edukasion iti umay a tawen.
Impakaammo pay ni Luistro a narisuten ti turay ti panagkurang ti tugaw ken libro para iti school year 2012-2013.
Impakaammo ti DepEd itay nabiit a silulukat kadagiti amin a kameng ti departamento, karaman dagiti titser ken estudiante, ti Google applications, kas iti Gmail, Google Talk, Google Calendar, Google Docs, Google Site ken Google Groups para iti ad-adda pay nga epektibo a komunikasion.
Kuna ni DepEd Assistant Secretary Reynaldo Laguda a kasapulan daytoy gapu ta nalawa nga organisasion ti DepEd a buklen ti 200 a division ken 45,000 a pagadalan iti nasurok a 7,000 nga isla.
Kuna ni Laguda a babaen daytoy, mapapartak ti panagedit kadagiti report ken panagsisinnukat kadagiti material iti panagisuro babaen ti tulong ti Google Apps.
Segun met ni ni Samuel Cheung, supporting program regional manager for Southeast Asia ti Google Apps, libre ti serbisio ti Google iti DepEd.
(Naipablaak iti Bannawag, Oktubre 15, 2012 a bilang.)
Kidney transplant, sungbatan ti PhilHealth
Naimbag a damag kadagiti kameng ti Philippine Health Insurance Corp. (PhilHealth) nga adda iti maudi nga estado ti sakit iti bato a maipaayandan iti nayon a tulong iti kidney transplant.
Kuna ni PhilHealth President-CEO Dr. Eduaro Banzon a sungbatan ti ahensia ti P600,000 iti gastuen ti miembroda para iti kidney transplant.
Kasukat ti nasao a tulong dagiti premium contributions dagiti miembro a di nababbaba ngem P2,400 iti tunggal tawen, wenno kapada ti P7 iti tunggal aldaw iti iseserrek ti 2013.
Panggep ti PhilHealth nga ikkan iti namnama iti biag dagiti miembroda ken dependents nga agparparikut iti pagbayad iti operasion.
Segun iti datos ti National Renal Disease Registry, umabot iti 120,000 a Filipino ti agsagabai ti kidney failure iti tinawen, wenno 120 iti tunggal maysa million a tao.
(Naipablaak iti Bannawag, Oktubre 15, 2012 a bilang.)
October 3, 2012
BANNAWAG -- Oktubre 15, 2012
SARITA
4 Dagiti “No La Koma” ni Monika
Sherma E. Benosa
NOBELA
28 Daga a Nakayanakan (26)
Juan Cabreros Laya
32 Operation Medalla Cartel (11)
Norberto D. Bumanglag, Jr.
DANIW
7 Ti Palimed
Arnold C. Baxa
48 Anniniwan iti Diding
Rosalie A. Barnachea
SALAYSAY
8 Gapu Ta Daytoy ti Linteg (57)
Hues Joven F. Costales (Ret.)
12 Ala, Sumublatka Met, Barok!
Neyo Mario E. Valdez
16 Itlog, Bulalo Ken Rapid Cellular Balancing Laeng, Mabalinen!
Crisostomo M. Ilustre
26 Ti Isyu iti Riles Ditoy Honolulu
Rafael O. Alimbuyuguen
40 Sabon Manipud iti Dragon Cactus
Reynaldo E. Andres
KOMIKS
19 Tres Muchos (73)
22 Bannatiran (87)
24 Miks & Tiks
KOLUM
14 Okeyka, Apong
18 Dear Doc
37 Kastoy, Kapid, Ditoy Hawaii
38 Ading Kosinera
39 TIPS
42 Padasem Daytoy, Kailian
PAGLINGLINGAYAN
44 Showbiz
46 Pekeng Duck, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
10 Wen, Anakko, Selpon Laeng, Dimo Kuna
15 Tao, Lugar, Pasamak
29 Txtm8
30 Siled ti Kararag
31 “Maestra Laeng…”
34 Naganas ti Agbiag iti Siudad?
35 Ti Gasatmo Ita a Lawas
36 Ammuem Pay Dagitoy
Subscribe to: Posts (Atom)


text:
Agpabuya dagiti mannurat nga Ilokano iti bukanegan, dallot, pangorona a daniw ken dadduma pay iti Performatura 2017: Performance Literature Festival inton Marso 31 agingga iti Abril 2.
Karaman dagiti nasao a mannurat kadagiti nadumaduma nga adipen dagiti nagduduma a tay-ak ti arte nga agpabuya iti nasao a pasken a naisangrat met a pammadayaw ken ni Francisco “Balagtas” Baltazar.
Ti tema ti pasken a “Sa Loob at Labas ng Bayan Kong Sawi” ket binatog iti obra maestra daytoy a “Florante at Laura.”
Iti daytoy tallo aldaw a pasken, libre a maimatangan ti publiko dagiti panagbasa iti daniw, kultural a pabuya, pannakaipabuya dagiti pelikula, book fair, ken pannakiinnuman kadagiti mabigbigbig nga adipen ti arte ken mannurat.
Iti agsapa ti Abril 1, isuro ken ipabuya da Eliseo B. Contillo, Remy N. Albano ken Vilmer V. Viloria ti bukanegan (ti bersion dagiti Ilokano iti balagtasan a naipanagan ken ni Pedro Bucaneg) idinto nga iti karabiyanna, kakadua dagiti nasao a mannurat da Mario T. Tejada, Avelina Fe Camacho, Benn Cabacungan ken dadduma pay nga agbasa ken agipabuya kadagiti nadumaduma a kita ti daniw ni Ilokano.
Iti panglukat a programa, agsarita iti bukodda a tay-ak dagiti national artist a da F. Sionil Jose ken Virgilio Almario, ken da Nora Aunor, Ricky Lee, Leoncio Deriada, ken dadduma pay.
Karaman kadagiti nalatak nga agpabuya iti nasao a festival dagiti chanter manipud iti Cotabato, Batanes, ken Cebu ken dagiti naubbing a performer a kas kada Juan Miguel Severo ken Abra ken dadduma pay.
Segun ken ni Herminio Beltran, Jr. a maysa kadagiti nangirusat iti daytoy a festival, maangay daytoy iti maminsan iti dua a tawen tapno maitampok ti Literatura ti Filipinas ken dagiti kanaigna a dadduma pay a kita ti arte, kasta met ti pannakinaig ti adipen ti arte iti audience-na, nga isu met ti pudpudno a bituen iti daytoy a festival.
Para kadagiti detalye ti Performatura 2017, bisitaen ti CCP Intertextual Division Facebook page wenno kontaken ni Markus Aserit iti ccpintertextualdivision@gmail.com, (02) 551-5959 wenno 0919-3175708.
(Naipablaak iti Bannawag, Marso 27, 2017 a bilang.)


text:
MANIPUD ITI ARCHIVES
“Adu Pay ti Masapul nga Anien”
TAWEN 1923 idi. Napusek iti tao ti siled a pagkonsiertuan iti Drama and Music Conservatory of São Paulo! Agpalpalawag ni George Young ket sentensia por sentensia a maipatpatarus dayta iti Portugues. Siaatentibo nga agdengdengngeg ti amin a 585 a timmabuno. Dagiti teksto ti Biblia iti Portugues ket naiparang iti iskrin. Nagngudo dayta iti pannakaibunong ti ginasut a kopia ti bokleta a Millions Now Living Will Never Die! agraman ti sumagmamano nga Ingles, German, ken Italiano nga edision. Nagballigi ti lektiur! Nagwaras ti damag. Dua a rabii kalpasanna, napusek manen ti siled para iti sabali pay a lektiur. Ngem kasano a nangrugi daytoy?
Idi 1867, ni Sarah Bellona Ferguson a taga-Estados Unidos agraman ti pamiliana ket immakar iti Brazil. Idi 1899, kombinsido ni Sarah a nasarakannan ti kinapudno kalpasan a nabasana ti sumagmamano a literatura ti Biblia nga insangpet ni adingna manipud Estados Unidos. Magustuanna a basaen dagita isu a nagsuskriber iti Ingles a Watch Tower. Naragsakan iti naammuanna a mensahe ti Biblia ket nagsurat ken Kabsat C. T. Russell, a kinunana a maysa isuna kadagiti “sibibiag a pammaneknek nga adu pay ti mabalin a kasabaan iti adayo a luglugar.”
Inkagumaan ni Sarah Ferguson nga iranud ti kinapudno iti sabsabali, ngem masansan a pampanunotenna no siasino ti mabalin a tumulong kenkuana ken ti pamiliana, kasta met ti adu a nasingpet a tattao iti Brazil. Idi 1912, imbaga ti Brooklyn Bethel nga adda umay iti São Paulo ket agitugot iti rinibu a tract a Where Are the Dead? iti lengguahe a Portugues. Idi 1915, masmasdaaw ni Sarah ta ekspektaren ti adu a Bible Students a dandanidan mapan idiay langit. Inyebkasna ti kaririknana iti suratna: “Kasano ngaruden ti Brazil ken ti intero nga Abagatan nga America? . . . No panunotem no kasano kadakkel ti Abagatan nga America, nabatad nga adu pay ti masapul nga anien.” Wen, talaga nga adu pay ti maani!
Idi agarup 1920, walo nga agkabannuag a marinero a taga-Brazil ti immatender iti sumagmamano a gimong ti kongregasion iti New York City bayat a matartarimaan ti naglugananda a barko a pakigubat. Idi nagawiddan iti Rio de Janeiro, inranudda ti naammuanda a namnama manipud iti Biblia. Di nagbayag, idi Marso 1923, simmangpet iti Rio de Janeiro ni George Young, a maysa a pilgrim, wenno agdaldaliasat a manangaywan, ket nakasarak sadiay kadagiti interesado. Inyurnosna a maipatarus iti Portugues ti sumagmamano kadagiti publikasiontayo. Napan ngarud ni Kabsat Young iti São Paulo, siudad nga addaan idi iti agarup 600,000 nga umili. Nangipaay iti lektiur ken nagibunong iti bokleta a Millions, kas nadakamat iti rugi daytoy nga artikulo. “Gapu ta agmaymaysaak,” kinunana, “kasapulan nga ipakaammok daytoy babaen iti diario.” Dagitoy ti “kaunaan a nayanunsio a lektiur iti publiko a suportado ti I.B.S.A. iti Brazil,” innayonna. *
Iti maysa a report maipapan iti Brazil, kuna ti Disiembre 15, 1923, a Watch Tower: “Nakaskasdaaw ti panangbendision ti Apo iti trabahotayo gapu ta idi laeng Hunio 1 a nangrugi ti panangasaba sadiay ken awan pay idi ti literatura nga usarenda.” Kuna pay ti report a 21 a publiko a lektiur ti naiparang manipud Hunio 1 agingga’t Septiembre 30, nga agdagup iti 3,600 ti timmabuno. Dua kadagita ti imparang ni Kabsat Young iti São Paulo. In-inut met a naiwaras ti mensahe ti Pagarian iti Rio de Janeiro. Ket iti sumagmamano laeng a bulan, nasurok a 7,000 a publikasiontayo iti Portugues ti naipaima! Kasta met, nangrugi a maipablaak ti Watch Tower iti Portugues iti ruar a Nobiembre-Disiembre 1923.
Binisita ni George Young ni Sarah Ferguson, ket kastoy ti report ti Watch Tower: “Simrek [ni Sarah] iti salas, ket medio nabayag bassit a di nakauni. Nakialamano ken Kabsat Young a mingmingminganna ti rupana, sa kinunana: ‘Talaga kadi a maysaka a Pilgrim?’” Idi agangay, nabautisaran ni Sarah ken ti dadduma nga annakna. Kinapudnona, 25 a tawen a nagur-uray iti pannakabautisarna! Dinakamat ti Agosto 1, 1924, a Watch Tower a 50 ti nabautisaran iti Brazil, a kaaduan ket taga-Rio de Janeiro.
Ita, agarup 90 a tawen kalpasanna, saantayon a kasapulan nga isaludsod: “Kasano ngaruden ti Brazil ken ti intero nga Abagatan nga America?” Nasurok a 760,000 a Saksi ni Jehova itan ti mangikaskasaba iti naimbag a damag iti Brazil. Ket iti intero nga Abagatan nga America, maikaskasaba itan ti mensahe ti Pagarian iti Portugues, Espaniol, ken iti adu a katutubo a lengguahe. Idi 1915, umiso ni Sarah Ferguson idi kinunana, ‘Adu pay ti masapul nga anien.’—Manipud iti archives-tayo iti Brazil.
^ par. 6 Ti I.B.S.A. kaipapananna ti International Bible Students Association.


text:
Ti Karit iti Panangam-ammo iti Dios
Ti Karit iti Panangam-ammo iti Dios
ADDA manglaplapped kenka a mangam-ammo ken Jehova ken mangtagiragsak iti nasinged a relasion Kenkuana. Asino dayta a nadangkes? Ilawlawag ti Biblia: “Ti dios daytoy a sistema ti bambanag binulsekna ti pampanunot dagiti di manamati.” Ni Satanas a Diablo ti dios daytoy agdama a dakes a lubong. Kayatna nga agtalinaedka nga ignorante tapno saanka a malawlawagan iti “nadayag a pannakaammo iti Dios.” Saan a kayat ni Satanas a maam-ammom ni Jehova. Ngem kasano a binulsek ni Satanas ti pampanunot dagiti tattao?—2 Corinto 4:4-6.
Inusar ni Satanas ti palso a relihion tapno dagiti tattao saanda a maam-ammo ti Dios. Kas pagarigan, idi nagkauna a tiempo, adda dagiti Judio a nangyaleng-aleng iti naipaltiing a Kasuratan gapu iti tradision a mangiparit iti panangusar iti nagan ti Dios. Kadagidi immuna a siglo ti Kadawyan a Panawentayo, agparang a nabilin dagiti Judio a parabasa iti publiko a saanda a basaen ti nagan ti Dios a nailanad iti kopiada a Nasantuan a Kasuratan, no di ket suktanda dayta iti sao nga ʼAdho·nai′, a kaipapananna “Apo.” Dayta ti ad-adda a nangisiasi kadagiti tattao iti Dios. Adu ti naikapis kadagiti gunggona a tagtagiragsaken dagiti addaan iti nasinged a personal a relasion iti Dios. Ngem ni ngay Jesus? Ania ti inaramidna agpaay iti nagan ni Jehova?
Ni Jesus ken Dagiti Pasurotna Impakaammoda ti Nagan ti Dios
Inkararag ni Jesus ken Amana: “Impakaammok . . . ti naganmo ket ipakaammokto dayta.” (Juan 17:26) Namin-adu la ketdi nga inusar ni Jesus ti nagan ti Dios idi binasa, inadaw, wenno inlawlawagna dagiti paset ti Hebreo a Kasuratan a nakailanadan dayta a nagpateg a nagan. Kas kadagiti propeta, sigurado a naynay nga inusar ni Jesus ti nagan ti Dios. No adda man dagiti Judio a saanen a mangus-usar iti nagan ti Dios bayat ti ministerio ni Jesus, saan la ketdi a sinurot ni Jesus ti tradisionda. Binabalawna dagiti lider ti relihion, a kunkunana kadakuada: “Pinagbalinyo nga awan kapapay-an ti sao ti Dios gapu iti tradisionyo.”—Mateo 15:6.
Kalpasan ti ipapatay ken panagungar ni Jesus, intultuloy nga impakaammo dagiti matalek a pasurotna ti maipapan iti nagan ti Dios. (Kitaem ti kahon nga “Inusar Kadi Dagiti Immuna a Kristiano ti Nagan ti Dios?”) Idi Pentecostes 33 K.P., iti mismo nga aldaw a nabuangay ti kongregasion Kristiano, kinuna ni apostol Pedro iti adu a Judio ken proselita, kas panangadawna iti padto ni Joel: “Tunggal maysa nga umawag iti nagan ni Jehova maisalakanto.” (Aramid 2:21; Joel 2:32) Dagiti nagkauna a Kristiano tinulonganda dagiti tattao manipud iti adu a nasion tapno maam-ammoda ni Jehova. Gapuna, iti taripnong dagiti apostol ken lallakay iti Jerusalem, kinuna ni adalan a Santiago: “Ti Dios . . . inturongna ti asikasona kadagiti nasion tapno mangala kadakuada iti ili a maipaay iti naganna.”—Aramid 15:14.
Kaskasdi, saan a simmardeng dagiti bumusbusor iti nagan ti Dios. Idi natayen dagiti apostol, inkagumaan ni Satanas nga itandudo ti apostasia. (Mateo 13:38, 39; 2 Pedro 2:1) Kas pagarigan, mapattapatta nga idi natay ti naudi nga apostol a ni Juan, naipasngay met ti agkunkuna a Kristiano a mannurat a ni Justin Martyr. Ngem iti sursurat ni Justin, maulit-ulit nga impettengna a ti Manangipaay ti amin a bambanag ket “maysa a Dios nga awanan iti personal a nagan.”
Idi nangaramid dagiti apostata a Kristiano kadagiti kopia ti Kristiano a Griego a Kasuratan, agparang nga inikkatda ti personal a nagan ni Jehova ket sinuktanda iti Ky′ri·os, ti Griego a sao para iti “Apo.” Kasta met laeng ti napasamak iti Hebreo a Kasuratan. Malaksid a saandan nga ibasbasa ti nagan ti Dios, dagiti eskriba nga apostata a Judio sinuktanda ti nagan ti Dios iti ʼAdho·nai′ iti nasurok a 130 a daras kadagiti inaramidda a kopia ti Kasuratan. Naikkat met ti personal a nagan ti Dios iti nalatak a Latin a patarus ti Biblia a kinompleto ni Jerome idi 405 K.P. ken naawagan idi agangay iti Vulgate.
Moderno a Panangikagumaan a Mangikkat iti Nagan ti Dios
Ammo ita dagiti eskolar nga agarup 7,000 a daras nga agparang iti Biblia ti personal a nagan ti Dios. Gapuna, ti personal a nagan ti Dios a Jehova, wenno “Yahweh” iti dadduma a bersion, ket namin-adu met a nagparang kadagiti nalatak a patarus, a kas iti Biblia dagiti Katoliko a Jerusalem Bible, uray iti Iloko a Ti Biblia ken Ti Baro a Naimbag a Damag Biblia.
Makapaladingit ta adu a relihion a nangisponsor iti pannakaipatarus ti Biblia ti nangpilit kadagiti eskolar a mangikkat iti nagan ti Dios kadagiti patarusda. Kas pagarigan, iti suratna a napetsaan iti Hunio 29, 2008 para kadagiti presidente ti komperensia dagiti obispo a Katoliko, kinuna ti Vatican: “Kadagiti nabiit pay a tawen, in-inut a naisuro ti panangibalikas iti personal a nagan ti Dios ti Israel.” Dinakamat ti surat daytoy a nabatad a pammilin: “Ti nagan ti Dios . . . ket saan a rumbeng nga usaren wenno baliksen.” Kanayonanna, “kadagiti maipatarus a teksto ti Biblia kadagiti moderno a lenguahe, . . . ti tetragrammaton ket maipatarus kas ‘Apo,’ a katupag ti Adonai/Kyrios.” Nalawag a panggep daytoy a pammilin ti Vatican a maisardeng ti panangusar iti nagan ti Dios.
Kasta met la ti saan a panangraem dagiti Protestante iti nagan a Jehova. Kastoy ti insurat ti pannakangiwat iti inisponsoran dagiti Protestante a New International Version a naipablaak iti Ingles idi 1978: “Jehova ti nagan a mangyam-ammo iti Dios ken kasayaatan a talaga no usarentayo dayta. Ngem 1.6 a milion nga euro ti magastomi iti daytoy a patarus ket sigurado a masayang laeng dayta a gatad no ipatarusmi kas pagarigan, ti Salmo 23 kas ‘Ni Yahweh ti pastorko.’ Awan koma ti pagmamaayan ti patarusmi ta awan ti mayat a mangbasa iti dayta.”
Kanayonanna, ti dadduma a relihion linapdanda pay dagiti Latino Americano a mangam-ammo iti nagan ti Dios. Ni Steven Voth, a konsultant iti panagipatarus para iti United Bible Societies (UBS), insuratna: “Maysa kadagiti agtultuloy a topiko iti panagdedebate dagiti Protestante a Latino Americano ket mainaig iti panangusar iti nagan a Jehová . . . Ngem ti nagadu ken umad-adu pay a miembro ti baro a relihion a pentecostal . . . kinunada a kayatda ti 1960 nga edision ti Reina-Valera, nga awan ti nagan a Jehová. Imbes ketdi, kayatda a masuktan dayta iti sao a Señor [Apo].” Sigun ken Voth, saan a pinatgan ti UBS dayta a kiddaw idi damo ngem timmulok met laeng idi agangay ket impablaakna ti edision ti Biblia a Reina-Valera “a naikkat ti sao a Jehová.”
No maikkat ti nagan ti Dios iti naisurat a Saona ken masuktan dayta iti “Apo,” talaga a malapdan dagiti agbasbasa a mangammo iti pudpudno a kinasiasino ti Dios. Agresulta dayta iti pannakariro. Kas pagarigan, mabalin a saan a matarusan ti agbasbasa no ni Jehova wenno ni Jesus nga Anakna ti tuktukoyen ti sao nga “Apo.” Gapuna, idi inadaw ni apostol Pedro ti kinuna ni David a: “Kinuna ni Jehova iti Apok [ni napagungar a Jesus]: ‘Agtugawka iti makannawanko,’” mabasa dayta a teksto iti adu a patarus ti Biblia kas: “Kinuna ti Apo iti Apok.” (Aramid 2:34, Ti Biblia) Kanayonanna, iti salaysayna a “Yahweh and the God of Christian Theology,” kinuna ni David Clines: “Ti maysa a resulta no awanen ti Yahweh a mabasa dagiti Kristiano ket agannayasdan a mangipangpangruna ken Kristo.” Gapuna, adu a makimismisa ti saan a makaammo a ti pudno a Dios a nagkararagan ni Jesus ket maysa a Persona nga agnagan iti Jehova.
Ikagkagumaan ni Satanas a kullaapan ti panunot dagiti tattao maipapan iti Dios. Nupay kasta, posible a maam-ammom ni Jehova ken sumingedka kenkuana.
Posible a Maam-ammom ni Jehova
Babaen ti palso a relihion, sisisikap nga ar-aramiden ni Satanas ti amin a kabaelanna tapno saan a maammuan dagiti tattao ti nagan ti Dios. Ngem iti kinapudnona, awan ti aniaman a pannakabalin iti langit wenno iti daga a makalapped iti Soberano nga Apo a ni Jehova a mangipakaammo iti naganna kadagidiay mayat a mangammo iti kinapudno maipapan kenkuana ken iti nadayag a panggepna para kadagiti matalek a tattao.
Maragsakan dagiti Saksi ni Jehova a tumulong kenka a mangammo no kasano ti umadani iti Dios babaen ti panagadal iti Biblia. Sursurotenda ti ulidan ni Jesus, a nangikuna iti Dios: “Impakaammok kadakuada ti naganmo.” (Juan 17:26) Bayat a pampanunotem dagiti teksto a mangipalgak iti nagduduma nga akem ni Jehova a pakabendisionan ti sangatauan, maapresiarmo ti adu a nagsasayaat nga aspekto ti kinatan-okna.
Tinagiragsak ti matalek a patriarka a ni Job ti “kinasinged iti Dios,” ket matagiragsakmo met dayta. (Job 29:4) Maam-ammom a talaga ni Jehova babaen ti pananggun-odmo iti pannakaammo iti Saona. Babaen iti dayta, makapagtalekka nga agtignay ni Jehova a maitunos iti kaipapanan ti naganna—“Agbalinakto no anianto ti pagbalinak.” (Exodo 3:14) Gapuna, sigurado a tungpalennanto amin dagiti nagsasayaat a karina iti sangatauan.
[Kahon/Dagiti Ladawan iti panid 6]
Inusar Kadi Dagiti Immuna a Kristiano ti Nagan ti Dios?
Idi kaaldawan dagiti apostol ni Jesus idi umuna a siglo K.P., nabuangay dagiti kongregasion Kristiano iti adu a pagilian. Regular a nagtataripnong dagiti kameng dagita a kongregasion tapno adalenda ti Kasuratan. Masarakan kadi ti nagan ti Dios a Jehova iti Kasuratan nga inusar dagiti nagkauna a Kristiano?
Yantangay nagbalin idin nga internasional a lenguahe ti Griego, adu a kongregasion ti nangusar iti Griego a Septuagint, maysa a patarus ti Hebreo a Kasuratan a nakompleto idi maikadua a siglo K.K.P. Sigun iti dadduma nga eskolar, sipud idi naipatarus ti Septuagint, nasukatanen ti nagan ti Dios iti titulo a Ky′ri·os, ti Griego a sao para iti “Apo.” Ngem adda dagiti pammaneknek a saan nga agpayso dayta.
Dagiti nailadawan ditoy ket paset ti Griego a Septuagint a sipud pay idi umuna a siglo K.K.P ti kabayagnan. Nabatad nga ipakita dagitoy a masarakan iti teksto a Griego ti uppat a Hebreo a letra a יהוה (YHWH), wenno ti Tetragrammaton a mangirepresentar iti nagan a Jehova. Insurat ni Propesor George Howard: “Addaantayo iti tallo a kopia ti Biblia a Griego a Septuagint ket pulos a saan a naipatarus ti Tetragrammaton kas kyrios uray naminsan laeng. Masiguradotayo ngarud a sakbay, bayat, ken kalpasan ti tiempo a nadeskribir iti Griego a Kasuratan, nakayugalianen dagiti Judio nga isurat ti nagan ti Dios . . . iti mismo a Griego a teksto ti Kasuratan.”—Biblical Archaeology Review.
Inusar kadi dagiti apostol ken adalan ni Jesus ti nagan ti Dios kadagiti naipaltiing a sursuratda? Kinuna ni Propesor Howard: “No ti Septuagint nga inusar ken nangadawan dagiti kongregasion a nadeskribir iti Baro a Tulag ket naglaon iti Hebreo a porma ti nagan ti Dios, masiguradotayo ngarud nga inramanda nga inadaw ti Tetragrammaton.”
Gapuna, di pagduaduaan a nabasa dagiti nagkauna a Kristiano ti nagan ti Dios kadagiti patarus iti Hebreo a Kasuratan ken iti Kristiano a Griego a Kasuratan.
[Gubuayan]
Amin a ladawan: Société Royale de Papyrologie du Caire
[Ladawan iti panid 4, 5]
Paset ti libro nga Isaias a nairaman kadagiti Lukot a nasarakan iti Dead Sea, a nakaitampokan ti nasantuan a nagan
[Gubuayan]
Shrine of the Book, Photo © The Israel Museum, Jerusalem
[Ladawan iti panid 7]
Inlemmeng ti dadduma a relihion ti nagan ti Dios iti Biblia gapu iti tradision dagiti Judio wenno gapu pay ketdi iti ganansia
[Ladawan iti panid 8]
Inyulidan ni Jesus ti panangipakaammo iti nagan ti Dios


text:
Bagamanoc, Catanduanes
Ti Bagamanoc ket maysa a maika-5 a klase nga ili iti probinsia ti Catanduanes iti Filipinas.
Dagiti baranggay[urnosen | urnosen ti taudan]
Ti Bagamanoc ket politikal a nabingbingay iti 18 a barbaranggay.[2]
- Antipolo
- Bacak
- Bagatabao
- Bugao
- Cahan
- Hinipaan
- Magsaysay
- Poblacion
- Quigaray
- Quezon (Pancayanan)
- Sagrada
- Salvacion (Panuto)
- San Isidro
- San Rafael (Mahantod)
- San Vicente
- Santa Mesa
- Santa Teresa
- Suchan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Catanduanes". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Septiembre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Catanduanes". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Sunday, November 25, 2012
BLOOD-LETTING, INGANNUAT TI DVBS KEN PRC-VIGAN CITY DITOY CABUGAO
Cabugao, Ilocos Sur – Naangay ti boluntario a panagidonar ti dara dagiti indibidual a mayat a tumulong iti pannakasaranay dagiti agkasapulan nangruna iti emerhensia. Paset daytoy ti programa ti DVBS (Dara nga ited Voluntaryo Biag Salbarentayo) a kanaig ti serbisio a maipaay iti sapasap kas pangselebrar nga aktibidad iti panagkasangay ni Vice Governor Deogracias Victor “DV” B. Savellano ti Ilocos Sur.
Nasapa a dimteng dagiti pannakabagi ti Philippine National Red Cross, Ilocos Sur Chapter, Vigan City nga idauluan ni OIC Mr. Raymund Mario T. Chan. Timmulong met dagiti Nurses ken Midwives ti RHU-Cabugao kasta metten dagiti kameng ti NGO (CIS ken Kabsat DV) iti pannakaiwanwan dagiti nagboluntario a maalaan ti darana.
Simmarungkar met ni Mayor Edgardo “Ediboy” S. Cobangbang, Jr. iti RHU Building kabayatan ti blood-letting activity. Maikadua a nagboluntario a naalaan ti darana ni SB Member Carlos V. Sison, Coordinator ti DVBS ken nagsungbat kadagiti dinamag dagiti pannakabagi ti Media a nangatendar iti aktibidad kas iti NBN TV ken GMA Channel 7-Ilocos Sur.
Dagiti kameng ti PRC-Ilocos Sur Chapter, Vigan City a nangibagnos ti pannakaala dagiti nagidonar ti dara ket dagiti sumaganad: Mr. Raymund Mario T. Chan, OIC; Mr. Leo T. Jurado, CSR-BP (MedTech); Ms. Anna C. Anaban, CSR-FR/143; Ms. Elma May Sabado, Volunteer Nurse; Ms. Haydee Palaca, Volunteer Nurse; ken Dan C. Cabello, Volunteer Technician/Driver.
Indauluan met ni Ms. Lydia Gazmen dagiti pannakabagi ti RHU-Cabugao a timmulong. # (Web In-Action)
Posted by Bayan ng Cabugao, Ilocos Sur at 10:21 AM
Subscribe to: Post Comments (Atom)


text:
Plantilia:Lang-zh
Dagiti linaon
Panagusar[urnosen ti taudan]
Dagiti parametro[urnosen ti taudan]
Ti panagusar iti daytoy a plantilia, mangrugi tii
{{zh}} ken manginayon kadagiti ania man a kayat a parametro, ken mairaman iti ania man a kayat a maiparang. Iparang amin ti plantilia, ken dagiti laeng parametro a maited. Masuportaran dagiti sumaganad a parametro:
- ^ No maited ti maysa laeng a saan a nanaganan a parametro, matratonto a kas naipasa iti
|c=
- ^ a b No ti
|s=ken
|t=ket maited isuda a dua ken agpadada – no agpada dagiti napalaka ken tradisional a karkarakter – maminsanda laeng nga agparang. Kas iti
{{zh|s=北京|t=北京}}a mangited iti Insik: 北京
- ^ Daytoy ket maiparang a kas "Hanyu Pinyin", imbes nga iti laeng "pinyin", no mairaman pay ti Tongyong Pinyin iti plantilia; iti daytoy a waya dagiti dua a kita ti pinyin ket aggiddiat ken saanda a matrato a kas ti "default".
Dagiti pagpilian ti etiketa[urnosen ti taudan]
Iraman iti ania man a lugar iti plantilia ti
|labels=no tapno mabaldado dagiti etiketa, tapno dagiti laeng maited a parametro ti maiparang ken maisina babaen dagiti tuldek-kaw-it. Daytoy ket mangpabassit iti kaatiddog ti plantilia, ken mabalin a mausar no ti plantilia ket mausar iti ad-adu ngem maminsan tapno mapabassit ti impakto. Ti panangibaldado kadagiti etiketa ket mangpasardeng met kadagiti silpo.
{{zh | t=中國 | s=中国 | hp=Zhōngguó | tp=Jhongguó | labels=no}}
- 中国; 中國; Zhōngguó; Jhongguó
Iraman iti ania man a lugar iti plantilia ti
|links=no tapno mapasardeng dagiti silpo ti etiketa. Daytoy ket para iti panagpasardeng ti adu unay a panangislpo iti artikulo wenno seksion nga ayan tyi naulit-ulit a pannakausar ti plantilia.
{{zh | t=中國 | s=中国 | hp=Zhōngguó | tp=Jhongguó | links=no}}
- napalaka nga Insik: 中国; tradisional nga Insik: 中國; Hanyu Pinyin: Zhōngguó; Tongyong Pinyin: Jhongguó
Iraman iti ania man a lugar iti plantilia ti
|scase=yes tapno mausar ti kadakkel ti letra iti patang, tapno ti umuna nga etiketa ket mangrugi iti dakkel a letra. Daytoy ket mangipalubos iti plantilia a mausar iti rugi ti patang para iti pagarigan.
{{zh | t=中國 | s=中国 | hp=Zhōngguó | tp=Jhongguó | scase=yes}}
- Napalaka nga Insik: 中国; tradisional nga Insik: 中國; Hanyu Pinyin: Zhōngguó; Tongyong Pinyin: Jhongguó
Panangiyurnos[urnosen ti taudan]
Ti plantilia ket mabalin a maikkan iti ad-adu ngem maysa a pateg (kas pagarigan, iti artikulo ti Tsina, daytoy ket addaan iti s, t, hp, tp, ken w). Babaen ti kasisigud, no maited dagiti nadumaduma a parametro, maipakitadanto iti isumet laeng nga urnos a kas iti tabla dita ngato: ti umuna ket karkarakter nga Insik (naplaka, kalpasanna ti tradisional), kalpasanna dagiti romanisasion (mangrugi iti Hanyu ken Tongyong Pinyin).
Daytoy nga urnos ket mabalin a tuonan babaen ti panagusar iti
|first=. Daytoy ket mangawat iti nailasin ti kaw-it a listaan dagiti pateg, ngem iti agdama dua laeng dagiti masuportaran (mabalin pay ti aginayon ti ad-adu no nasken)
- Ti
|first=tket mangikabil iti tradisional nga Insik sakbay ti napalaka nga Insik, kas pagarigan para kadagiti topiko ti Taiwan ken Hong Kong
- Ti
|first=jket mangikabil kadagiti romanisasion ti Kantones, Jyutping ken Yale, sakbay dagiti romanisasion ti pinyin, para kadagiti topiko ti Hong Kong
- Mabalin dagitoy a pagtiponen: mabalin a mausar ti
|first=j,twenno
|first=t,j
Dagiti pagarigan:
{{zh | t=臺北 | s=台北 | hp=Táiběi}}
- napalaka nga Insik: 台北; tradisional nga Insik: 臺北; pinyin: Táiběi
{{zh | t=臺北 | s=台北 | hp=Táiběi|first=t}}
- tradisional nga Insik: 臺北; napalaka nga Insik: 台北; pinyin: Táiběi
{{zh | t=九龍 | s=九龙 | p=Jiǔlóng||j=gau2lung4}}
- napalaka nga Insik: 九龙; tradisional nga Insik: 九龍; pinyin: Jiǔlóng; Jyutping: gau2lung4
{{zh | t=九龍 | s=九龙 | p=Jiǔlóng||j=gau2lung4|first=t, j}}
- tradisional nga Insik: 九龍; napalaka nga Insik: 九龙; Jyutping: gau2lung4; pinyin: Jiǔlóng
Daytoy ket mabalin pay a tuonan ti kasisigud nga urnos para iti maysa nga artikulo, tapno ti tradisional nga Insik ket agparang sakbay ti napalaka nga Insik, kas iti amin a panagusar ti plantilia ket maisigud iti
|first=t. Daytoy ket maaramid babaen ti pananginayon ti artikulo iti listaan ti
t1st iti ngato ti Modulo:Zh, ken surotan ti pormat dagiti artikulo nga adda idiayen.
TemplateData[urnosen ti taudan]
TemplateData para iti Lang-zh
Ti plantilia a mangpalaka ti agpapada a tabas, husto a panagpormat, pannakaikategoria ken panagmarka ti pagsasao iti teksto nga Insik
Dagiti parametro ti plantilia
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
Makan a la Pinoy: Paksiw a labahita ken pananglagip iti kaubingko
Ni BRENDA S. DACPANO
www.nordis.net
Linikmotkon ti tiendaan ti syudad ti Baguio ngem awan ti mabirokak a labahita (acanthuridae/surgeon fish). Iti mano a tawenkon nga agnanaed ditoy, awan pay ti nakitak no di dagiti fillet a labahita ngem saan a kas iti birbirokek a tipo. Makaramanak laeng ti paksiw a labahita no agawidak idiay ilimi nga Urdaneta. Daytoy ti paboritomi ken ni manang ko nga Alice sipud kaubingmi.
Iti maysa a panagawid ko, manipud iti paksiw a labahita, sinublianmi ken ni manangko ti naragsak ken napnuan maris a kinaubingmi nupay simple ken napanglaw. Dagiti panagala ti bennek iti Macalong River. Ti panagulimi ti bayabas ti kaarruba sakaminto agtataray no binugkawanda kami ni Lakay Domagas nga akinmula, kasla kami masikog ti kinaadun ti naisukibot a bayabas iti badomi. Dagiti panagtuno ti dudon idiay taltalon ken panaglubi ti kamoteng kahoy sakbay iti panagay-ayam ti San Pedro (patintero) wenno linnemmengan kadagiti nasellag a rabii.
Ngem sabalin ti panawen itatta, modernon ti teknolohiya, iyorder mo laengen iti restaurant dagiti kayat mo a kanen ken adda pay free home delivery. Mabalinen a magatang amin dagiti gustustom a kanen. Ngem para kaniak, awan ti makaatiw iti lutong-bahay ken ni kaano man, saan mo a magatang dagiti kapadasan ken lagip a kakuyog ti pannakapartuat dagitoy a taraon.
Itay nabiit, naistorya ti kabsatko kaniak a naimas kano ti luto a paksiw a labahita ti gayyemna ken batchmate na idi highschool a ni Marty Macaraeg. Dinamag ko no mabalin nga ipablaak ditoy a pagiwarnak ket pinatganna tayo met ti gayyemna. Kinuna ni Marty a simple ken nalaka laeng a lutuen ti paksiw a labahita. “Mabiit laeng nga ipaburek tapno saan a maderder,” kinuna na. Sinaludsod ko no adda kadi sekreto a ramen ti paksiw na, awan kano no di ti gagangay a ramen ti paksiw: suka, asin, laya, sili a pangpaksiw, sibuyas, paminta ken sangapirit nga asukar. Mayap-ap iti kaserola dagiti laya, bawang ken sibuyas santo ikabil dagiti nagerret a labahita. Apayso a naimas ti lutona – husto laeng ti alsem ken apgadna ken kumagat bassit ti gasang ti sili. Mamatiak a no adda panagayat mo iti aniaman nga ar-aramidem ket makita iti resulta a produkto daytoy.
Ni Marty ket nagturpos iti kina-arkitekto ken artist iti Clan Printing & Sportswear idiay Bayaoas, Urdaneta City. Kas iti art a masapul ti panagtutunos dagiti agduduma a maris iti panagpinta, ti panagluto ket rumbeng a natimbeng dagiti agduduma a raman – apgad, alsem, gasang ken sam-it; kasta met a balansyado dagiti texture ken buya tapno kaay-ayo iti dila ken iti mata. Adun dagiti lallaki a cook/chef a rumukruk-at iti de-kahon a kapanunotan a para kadagiti babbae laeng ti panagluto. Kas met iti umad-adu a bilang dagiti babbae nga agtrabtrabaho kadagiti sigud nga ar-aramiden laeng dagiti lallaki. Dayawek dagiti lallaki a saan a mangipaidam ti kaammuanda para iti panangpadur-as ti pamilya ken gimong – panagpinta, panagkarpintero man wenno panagluto. # nordis.net


text:
Opisina ken Impormasion iti Panagpasiar
Naimpusuan nga awisendaka nga agpasiar kadagiti opisina ken pagimprentaanmi. Ammuem ti adres ken oras ti panagpasiar.
Bolivia
5350 Estrella Street, corner of Sol Street
(Alemania Avenue between 5th and 6th Rings)
SANTA CRUZ
BOLIVIA
+591 3-342-3442
Panagpasiar
Lunes agingga iti Biernes
8:00 a.m. agingga iti 11:00 a.m. ken 1:00 p.m. agingga iti 4:00 p.m.
Kapautna 45 minuto
Trabaho iti Opisina
Agipatpatarus kadagiti literatura a naibatay iti Biblia iti lengguahe a Quechua (Bolivia), Aymara, Guarani (Bolivia), ken Bolivian Sign Language.


text:
Umawag iti DoH
Inyalnag itay nabiit ti Departamento ti Salun-at (DOH), iti pannakitinnulong ti Sangalubongan nga Organisasion iti Salun-at (WHO), ti serbisio iti pannarabay babaen ti selpon tapno matulongan dagiti Filipino a mangisardeng iti panagsigarilio.
Babaen ti tulong ti bileg ken potensial ti teknolohia iti komunikasion, ididiaya itan ti DoH kadagiti Filipino a kayatda nga isardeng ti agsigarilio ti balakad ken suporta babaen ti selpon wenno telepono nga inawaganda iti ‘quitline.’
Ti numero ti quitline ket –165364 – a mabalin nga awagan dagiti mannigarilio. No agusar met iti selpon, iteks laeng ti 'STOPSMOKE' iti (29290)165364 – marugian metten ti balakad ken tarabay babaen ti text, imbes nga aktual a timek ti makisarita. Magun-od ti serbisio babaen ti Smart, Sun Cellular, ken Globe.
Segun ken ni Sekretario iti Salun-at Paulyn Jean B. Rosell-Ubial, maragsakanda a mangidiaya iti daytoy a serbisio iti publiko.
Segun iti 2015 Global Adult Tobacco Survey (GATS) iti pagilian, pito iti 10 ti Filipino a mannigarilio ti kayatda ti agsardeng nga agsigarilio. Ngem 4% laeng kadagiti agsigsigarilio iti napalabas a 12 a bulan ti naireport a nagballigi a nangisardeng iti daytoy makapapatay a bisio.
(Naipablaak iti Hulio 3, 2017 a bilang ti Bannawag.)


text:
Timek Ti Barangay
BARANGAY CAPTAIN PAZ T. VELASCO
BGY. ALIBAGO, ENRILE, CAGAYAN
Iti maysa a nasayaat a lider ket saan laeng nga nalaing nga mangiturong nu diket ammuna pay ti dumngeg ken sumurut para ti pagsayaatan ti kaaduan. Addaan ti nasayaat nga kababalin ken pagulidanan ti kabarangayanna. Daytoy ti kapanunutan ni Kapitana Paz kas maysa nga ina ken lider ti barangay Alibago, Enrile, Cagayan. Maysa nga retirado nga mangisursuro iti las-ud ti 41 nga tawen iti publiko nga pagadalan.
Tawen 2010 pinadas na nga tinappugan ti pulitika ket gapu iti kinasimple ken dedikasyon nga agserbi, naikkan isuna ti mandato nga mangituray kas Punong Barangay iti Barangay Alibago. Bayat ti panagtugaw na kas ina iti barangay impangpangrunana ti pannakementena iti kappia ken talna kasta met iti pannakapatakder daguiti madumaduma nga imprastraktura nga proyekto nga pagsayaatan ti amin nga lumugar baeten ti panagtitinnulung ti Barangay, Municipal ken Gobyerno Prubinsyal. Intultuloy na ngarud iti napudno nga panagserbi ket nadanunan ti maikaduwa nga termino nga awan pulos ti nakalabanna. Kas panangipaneknek iti napintas a panangiturong ti barangay, daguitoy daguiti dadduma nga proyekto nga madamana nga indatamtamingen: panangiyemplementar ti Ecological Waste Management, maysa nga motibasyon tapnu iti kabarangayanna ket agbalin nga aktibo ti panagdalus ti aglawlaw, panagmula iti nadumaduma a nateng iti aglawlaw ti balbalay, tapnu ti kasta ket maikkan da ti gundaway a makisalisal para iti Search for Best Zone ken Search for Cleanest and Greenest Zone. Panangiplementar ti Vermi composting maysa nga proyekto nga panagaramid ken panagpaado iti organic fertilizer nga makatulong kas alternatibo nga aramaten daguit aktibo nga agmumula ti natnateng, pagay ken mais.
Agyamyaman pay ni Punong Barangay Paz agraman kadaguiti opisyales na ken ti amin nga agindeg ti Barangay Alibago kenni Gobernador Alvaro T. Antonio, iti tulong pinansyal nga impaay ti gobyerno prubinsyal para iti madumaduma nga proyekto nga pagsayaatan iti amin nga lumugar ti Barangay Alibago.


text:
Pablo Neruda
Ti am-ammo a Pablo Neruda (Hulio 12 1904 – Septiembre 23 1973) ket parbo a nagan ni Ricardo Eliecer Neftalí Reyes Basoalto, maysa a mannurat a taga-Chile.
Mabigbig a kas maysa kadagiti kaindaklanan a mannaniw nga Español iti maika-20 a siglo, ni Neruda ket maysa a nagaget a mannurat, a dagiti putarna ket agduduma manipud kadagiti naessem a dandaniw ni ayat, surrealista a dandaniw, historikal nga ep-epiko, politikal a dandaniw, agingga iti dandaniw kadagiti gagangay a bambanag a kas iti nakaparsuaan ken iti baybay. Naited ken ni Neruda ti Premio Nobel iti Literatura idi 1971. Ti maysa a nobelista a ni Gabriel García Márquez ket kinunan idi a ni Pablo Neruda "ket maysa kadagiti kalatakan a mannaniw iti maika-20 a siglo iti ania man a pasasaao.[1] Ni Neruda ket kankanayon nga agsursurat ti berde a tinta, isu daytoy ti bukodna a maris iti namnama.
Iti unos ti panagbiagna, nalatak met ni Neruda gapu kadagiti politika a pammatina. Maysa a naregget a komunista, nagpaay kas maysa a senador ti Partido Komunista ti Chile iti Kongreso ti Chile, sakbay a napilit a napapanaw iti pagilianna.
Ti parbo a nagan ni Neruda, a nagbalin idi agangay a kalintegan a naganna, ket inadawna kenni Jan Neruda, maysa a mannurat ken mannaniw a Czech.
Dagiti linaon
Kabibiag[urnosen | urnosen ti taudan]
Dagiti obrana[urnosen | urnosen ti taudan]
Veinte poemas de amor y una canción desesperada[urnosen | urnosen ti taudan]
Ti koleksion a Veinte poemas de amor y una canción desesperada (Ilokano: Duapulo a daniw ti ayat ken maysa a kanta ti pannakapaay); (Ingles: Twenty Poems of Love and a Song of Despair), a naipablaak idi 1924, ti kalatakan a dandaniw-ayat ni Neruda. Nagbalin a kontroversial dagitoy a dandaniw gapu iti eroticismona. Nupay kasta, naidaydayaw daytoy a koleksion ket naipatarus iti adu a pagsasao ket kadagiti naglabas a dekada, riniwriw a kopia daytoy ti naiwaras ken nailako gapuna a nagbalin a kalalatakan nga obra ni Neruda.
Puedo escribir los versos más tristes esta noche[urnosen | urnosen ti taudan]
Patarus iti Ilokano ti Puedo escribir los versos más tristes esta noche, ti maika-20 a daniw iti Veinte poemas de amor y una canción desesperada.
Ita a rabii makaputarak kadagiti kalilidayan a binnatog.
Isuratko, kas pagarigan: "Naburak ti rabii
ket iti adayo agkutkutimermer dagiti asul a bituen."
Agkankanta ti angin-rabii nga agwerwerret iti langit.
Ita a rabii makaputarak kadagiti kalilidayan a binnatog.
Ay-ayatenka, ket no dadduma ay-ayatennak met.
Kadagiti rabii a kas itoy baludnaka dagiti takiagko.
Ag-agkanka manen ken manen iti salinong awan patinggana a langit.
Ay-ayatennak, no dadduma ay-ayatenka met.
Kasano koma a ti uray sino dina ayaten dagiti dadakkel naglinaay a matam.
Ita a rabii makaputarak kadagiti kalilidayan a binnatog.
Tapnon panunoten nga awankan iti ikutko. Tapnon riknaen a napukawkan kaniak.
Tapnon imdengan ti naglawa a rabii, nga ad-addan a nakalawlawa gaput' kaawanmo.
Ket ti berso agtinnag iti kararua a kas iti linnaw iti karuotan.
Ania kadit' makagapu a ti ayatko dinaka mabukodan.
Naburak ti rabii ket awanka ditoy dennak.
Isu daytoy ti amin. Iti adayo adda agkankanta. Iti adayo.
Saan a mapnek 'toy kararuak a napukawnaka.
Sapsapulennaka 'toy imatangko a kas man umay kenka.
Birbirokennaka 'toy pusok, ket awanka ditoy arpadko.
Ti isu met la a rabii a mangpappapudaw iti isu met la a kaykayo.
Data, iti daydi a panawen, ket saanen a kas iti sigud.
Saankan nga ay-ayaten, pudno dayta, ngem anian ti panangayatko kenka.
Padpadasen ti timekko a sapulen ti angin a mangapiras iti panagdengngegmo.
Iti sabali. Ikutannakan ti sabali. A kas kadagiti agekko idi.
Ti timekmo. Ti nasilnag a bagim. Ti awan inggana a matam.
Saankan nga ay-ayaten, pudno dayta, ngem nalabit ay-ayatenka.
Ababa ti ayat, naunday ti manglipat.
Ta kadagiti rabii a kas itoy baludnaka dagiti takiagko,
saan a mapnek ti kararuak a napukawnaka.
Uray pay no daytoyen ti maudi a saem nga impaaymo a sagabaek,
ken dagitoy dagiti maudin a berso a suratek para kenka.
Inpatarus ni Roy V. Aragon [1]
Dagiti naawatna a pammadayaw[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Plinio Apuleyo Mendoza (1 Marso 1983). Ti kabanglo iti bayabas: Dagiti panakisao kenni Gabriel García Márquez. Verso. p. 49. Naala idi 4 Agosto 2011.


text:
Monday, April 25, 2016
SILAW TI RABII FLOAT PARADE, NADAEG!
Cabugao, Ilocos Sur - Naaramid ti Night Float Parade iti Cabugao Ragsak Festival 2016 idi karabiyan ti Abril 24, 2016 (maikapat nga rabii ti Piesta) a nagpartisiparan dagiti Kameng/Opisiales ti Local Government Unit (LGU)-Cabugao, 33 a barangay agraman dagiti Asosasion iti uneg ti barangay.
Immuna iti Parada ti Police Mobile Patrol sa iti Imahen ni San Markos Ebanghelista a Patron ti ili a binayabay dagiti kameng ti Parish Pastoral Council ti Simbaan Katolika.
Simmaruno dagiti Municipal Officials nga idauluan da Mayor Edgardo “Ediboy” S. Cobangbang, Jr. ken ni Vice Mayor DJ Savellano agraman dagiti Department Heads/Personnel ti LGU-Cabugao.
Nangrugi ti Parada iti Shell nga asideg ti NISTC Public Market, Cabugao, Ilocos Sur ket nagpatingga idiay Cabugao Central Park (CCP) Auditorium.
Kalpasan ti pannakaiparada dagiti Float ket napagsasarunoda ken naaramid ti pannakagradoda babaen kadagiti uppat a nadutokan a Hurado nga idauluan ni PTV Reporter Ryan Lazo.
Buklen ti Parada iti innem nga agkakangayed a Float a nakabuklan iti grupo ti 33 a barangay ti ili nga immatonan dagiti Kapitanes-da ken idauluan ida ni ABC President Thaddeus U. Soller.
Segun iti mapagdamagan, dadakkel dagiti maited a premio dagiti mangabak: 1st Place – 200,000; 2nd Place – 150,000; 3rd Place – 100,000 ken sag- 60,000 ti Consolation Prize.
Nagpaay nga Emcee ken Parade Coordinator ni SB Secretary Maxfel S. Suboc.
Nasangaili iti dayta a rabii da Gov. Ryan Luis V. Singson; Congressman Ronald V. Singson; Vice Governor DV Savellano a kaduada dagiti kameng ti Hunta Probinsial ken mangbukbukel iti Team Ilocos Sur kasta metten iti grupo ti Dayaw-One Cabugao nga idauluan ni Mr. Josh Edward “Ediboy” S. Cobangbang.
Kangrunaan a namagpikapik iti dayta a kanito ket iti panagkonsierto ni Mitoy Yonting agraman dagiti kakaduana ket naray-aw unay dagiti amin a nagbuya. # (Web In-Action)
Posted by Bayan ng Cabugao, Ilocos Sur at 10:58 AM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Ar-ari 5:1-18
5 Ket ni Hiram+ nga ari ti Tiro+ imbaonna dagiti adipenna+ ken Solomon, ta nangngegna nga isu ti pinulotanda nga ari a mangsandi iti amana; ta ni Hiram kanayon idi a managayat ken David.+2 Ni Solomon nagbaon met ken Hiram, a kunkunana:+3 “Sika pagaammom unay a saan a nabalinan ni David nga amak ti mangibangon iti balay maipaay iti nagan ni Jehova a Diosna gapu iti pannakigubat+ nga impalikmutda kenkuana, agingga nga inkabil ida ni Jehova iti baba dagiti dapan ti saksakana.4 Ket ita ni Jehova a Diosko impaayannak iti inana iti intero nga aglikmut.+ Awan ti manangsupiat, ket awan ti dakes a mapaspasamak.+5 Ket adtoy pampanunotek ti mangibangon iti balay a maipaay iti nagan ni Jehova a Diosko,+ kas iti inkari ni Jehova ken David nga amak, a kunkunana, ‘Ti anakmo nga isaadkonto iti tronom a mangsandi kenka, isu ti mangbangonto iti balay a maipaay iti naganko.’+6 Ket ita ibilinmo nga ipukanandak kadagiti sedro manipud Libano;+ ket ti met laeng ad-adipenko kaduadanto ti ad-adipenmo, ket dagiti tangdan ti ad-adipenmo itedkonto kenka maitunos iti isuamin a sawem, ta sika pagaammom unay nga awan asinoman kadakami ti makaammo no kasano ti agpukan iti kaykayo a kas kadagiti Sidonio.”+7 Ket naaramid nga apaman a nangngeg ni Hiram+ ti sasao ni Solomon, nangrugi nga agrag-o iti kasta unay, ket kinunana: “Bendito+ ni Jehova ita nga aldaw ta inikkanna ni David iti masirib+ nga anak a mamangulo iti daytoy nakaad-adu nga umili!”+8 Iti kasta ni Hiram nagbaon ken Solomon, a kunkunana: “Nangngegko ti impatulodmo kaniak. Iti biangko, aramidekto ti isuamin a pakaragsakam no maipapan iti kaykayo dagiti sedro ken kaykayo dagiti parwa.+9 Dagiti met laeng adipenko isalogdanto ida manipud Libano+ agingga iti baybay; ket siak, iti biangko, ikabilkonto ida kadagiti tarikayo a balsa tapno lumasat iti baybay agingga iti lugar nga ipakaammomto kaniak;+ ket pudno unay nga paiwarakto ida sadiay, ket sika, iti biangmo, awitemto ida; ket sika, iti biangmo, aramidemto ti pakaragsakak babaen ti panangitedmo iti taraon a maipaay iti sangakabbalayak.”+10 Gapuna ni Hiram nagbalin a manangipaay ken Solomon iti kaykayo dagiti sedro ken kaykayo dagiti parwa maitunos iti isuamin a pakaragsakanna.11 Ket ni Solomon, iti biangna, nangted ken Hiram iti duapulo a ribu a cor+ a sukat ti trigo kas ab-abasto a taraon maipaay iti sangakabbalayanna ken duapulo a cor a sukat ti nalebbek+ a lana. Dayta idi ti intultuloy nga inted ni Solomon ken Hiram iti tinawentawen.+12 Ket ni Jehova, iti biangna, inikkanna ni Solomon iti sirib, kas iti inkarina kenkuana;+ ket naadda ti talna iti nagbaetan da Hiram ken Solomon, ket isuda a dua pinatalgedanda ti maysa a tulag.13 Ket intultuloy ni Ari Solomon nga inyeg dagidiay naipasalista a maipaay iti pinuersa a panagtrabaho manipud iti intero nga Israel; ket dagidiay naipasalista a maipaay iti pinuersa a panagtrabaho+ nagdagupda iti tallopulo a ribu a lallaki.14 Ket ibaonna ida idiay Libano iti panagsisinnublat a sagsasangapulo a ribu iti binulan. Iti makabulan agtalinaedda idiay Libano, iti dua a bulan kadagiti pagtaenganda;+ ket ni Adoniram+ ti namangulo kadagidiay naipasalista+ a maipaay iti pinuersa a panagtrabaho.+15 Ket ni Solomon naaddaan+ iti pitopulo a ribu nga agbumbunag iti awit+ ken walopulo a ribu nga agtagtaga+ idiay bantay,+16 malaksid kadagiti naprinsipean a diputado ni Solomon+ a namangulo iti trabaho, tallo ribu tallo gasut a kapatas+ a namangulo kadagiti tattao nga aktibo iti trabaho.17 Iti kasta imbilin ti ari a mangkungkongda iti dadakkel a batbato, nangina a batbato,+ tapno isaadda ti pamuon+ ti balay babaen kadagiti bato a tinikapan.+18 Gapuna dagiti managibangon ni Solomon ken dagiti managibangon ni Hiram ken dagiti Gebalita+ nagtikapda, ket intultuloyda nga insagana dagiti kayo ken dagiti bato a pangbangon iti balay.